
Piteştii de odinioară 


Un lucru este clar: localitatea nu s-a întemeiat la data 
când a fost atestată. Istoria păstrează documente de pe 
când s-a pus temelia unor cetăţi, târguri sau oraşe. Să lu- 
ăm pe pildă Petrogradul, răsărit din mlaştini la voinţa Ţa- 
rului Petru |. Sau multe cetăţi greceşti în antichitate. 
Oraşele din lumea nouă a continentelor americane. Însă 
rădăcinile unor comunităţi româneşti sunt înfipte adânc în 
solul preistoriei. Râul, dealurile, pădurile, pajiştile, 
pământul fertil, clima blândă — condiţii naturale de apăra- 
re — ofereau posibilități ideale în aceste timpuri pentru o 
aşezare omenească. Ne aflăm într-un areal populat de pe 
vremea dacilor sau chiar din substrat. Aşa că nu e deloc 
hazardată ipoteza că avem de-a face cu una dintre acele 
comunități ale populaţiei daco-romane pe vremea năvăli- 
rilor numite barbare. Că obştea nu ne-a lăsat urme în pia- 
tră şi cărămidă este, poate, un motiv că a avut o viață 
relativ liniştită care n-a obligat-o să se întărească prin for- 
tificații. lar aproximativa izolare se poate explica prin 
faptul că îşi putea asigura în interior tot ce avea nevoie. 

Dar să fim bine înţeleşi de la început, vechimea oraşu- 
lui nostru poate să fie un motiv de mândrie pentru fiecare 
dintre noi, însă nu e meritul nostru. Fie chiar pentru că 
mulţi dintre noi ne-am stabilit aici venind din alte părți de 
ţară. Dar norocul nostru este că nu avem de ce să ne fie 
ruşine. Pe această vatră dintr-un pâlc de case, un cătun, 
un sat, s-a născut un mare oraş care, la un moment dat, 
ajunsese al patrulea din ţară din punct de vedere industri- 
al, economic şi urban. Curtea de Argeş şi Câmpulungul, 
primele capitale de ţară, au rămas în umbră şi nu mai era 
mult până când să facem cu mâna din mers Iaşiului, Ti- 
mişoarei, Clujului, care nici ele nu stăteau pe loc. 

Dar a venit tranziţia şi peste noi... 

Piteştii de altădată... Legenda lui Pitu, întemeietorul 
modest, cel care nu a descălecat de pe vreun cal năzdră- 
van în fruntea unei cete de voinici cu plete lungi pe spete 
şi cu ghioage lungi şi drepte... Fost-a, poate, un cioban 
sau un plugar, despre care nu se spune că a venit de un- 
deva. Ca de la această întâmplare necunoscută în docu- 
mente să fim consemnați pe hărţile europene şi în 
mărturii scrise, de existență şi statornicie. Vechi familii 
boiereşti, biserici, şcoli, regimente, revoluţii (Tudor Vla- 
dimirescu, la Goleşti), războaie, ocupaţie (cartierul gene- 
ralului sovietic Malinovski, la Conacul din Goleşti), 
industrie, comerț. Oraş deschis încă din feudalism. Meş- 
teşugari, negustori, de toate seminţiile. Albanezi, evrei, 
armeni, turci, nemți, greci, bulgari, sârbi, muscali, unguri 
şi chiar italieni. Capitalism în floare... Indigen. Cosmopo- 
lit. 

Piteşti — 1965 





După expropriere şi naționalizare, năvală ţărănească. 
Pentru fiecare locuitor, zeci de venetici. Civilizație din 
mers, de tip comunist. Şantiere, fabrici, uzine, stadioane, 
autogări, cărți arse, demolări, penitenciarul (cel mai odios 
din ţară), securitate, miliție, partidul în toate... Cărţi arse 
în grămezi... Moşieri, ofițeri, preoţi, profesori, negustori, 
boieri, scriitori, la închisoare... Arpechim-ul, cu benzinc, 
motorine, parafine, mase plastice, negru de fum. 
Rolast-ul, cu piese minuscule de cauciuc pentru labora- 
toare, garnituri, furtune de mare presiune, kilometri de 
benzi transportoare pentru mine, cariere şi balastiere, 
bărci pneumatice, pânze cauciucate de cort pentru hanga- 
re... Fabrici de stofe, de pânzeturi, de bere. Micromotoa- 
re... La doi paşi industria de autoturisme. Sedii, bănci. 
Import de ţiţei, de alte materii prime. Export de cereale, 
de carne, de fructe, zarzavaturi, pâine coaptă... Alimenta- 
ție „raţională“. Împrumuturi, iară... Strânge cureaua, ro- 
mâne! Bazonează-ţi pantalonii! Pune-ţi o pătură în 
spinare! Dictatură. Un loc de muncă asigurat. Şomajul, 
lichidat. O locuinţă, fie în blocuri de confort redus. În 
amintiri, toate par amestecate. Iadul pe pământ. Dar un 
loc sub soare pentru fiecare. 

Piteştiul de azi. Libertate. Iniţiative. Ruine. Şomeri. 
Câini comunitari. Boschetari. Restaurante. Hoteluri lu- 
xoase. Sexy-bar. Fete la prăjină. Masaj total cu finalizare. 
Alegeri parlamentare. Centru cultural. Muzeu. Bibliotecă. 
Teatru. Filarmonică. Mall-uri. Supermarket-uri. Invazie 
de mărfuri din import. Coşniţe goale. Absenteism şcolar. 
Olimpiade. Etnobotanice. Droguri. Elevi şi studenţi ex- 
cepționali români în ţară şi în străinătate. 

Altă amestecătură de bune şi rele... 

Mâine? 

Amintirea pentru viitor 


Poate mai mult ca oricând, ideea unei monografii a 
municipiului Piteşti de la începuturi şi până în prezent, 
este un gând nu atât inovator, cât mai ales binevenit. Din- 
colo de interesele, pasiunile şi tensiunile politice atât de 
intens exprimate în această perioadă a dezbaterilor despre 
regionalizare, cred că am putea, fiecare dintre noi, cetăţe- 
nii de rând, să punem o piatră la temelia unei reconstrucții 
istorice — amintirea pentru viitorul unui oraş — Piteşti. 
Amintiri despre Piteştiul de ieri, de azi, pentru Piteştiul 
de mâine. 











Biserica Armenească 
Sf. loan Botezătorul 
(ctitorită cca. 1900) 


Biserica Sf. Vineri 
(ctitorită în anul 1827) 








Sinagoga din Piteşti (ctitorită în anul 1852) 


Aflat la interferența unor căi comerciale de interes eu- 
ropean, între dealurile care l-au ferit, întrucâtva, de vitre- 
giile istoriei, oraşul care se întinde pe o suprafaţă de 4073 
ha este locuit în prezent de peste 200.000 de oameni. Mu- 
zeul Judeţean Argeş adăposteşte mărturii care vorbesc 
despre prezenţa activității umane în acest spaţiu încă din 
preistorie, dar prima atestare documentară aparţine ulti- 
mului deceniu din secolul al XIV-lea, anul 1388, când 
sub oblăduirea blândă şi înţeleaptă a lui Mircea cel Bătrân 

se semna actul de danie ce punea bazele târgului Piteşti- 
lor, devenit astfel, centru comercial, meşteşugăresc şi 
agricol. 

Relicvele aparţinând culturii Dridu şi izvoarele ne- 
scrise — fragmente de zidărie, construcții, ceramică şi 
monede care dovedesc apartenența daco-romană a acestui 
teritoriu, reprezintă certitudini care dovedesc că în Piteşti 
se practicau schimburi economice atât în vremea când era 
parte a regiunii Moesia Inferior sau Dacia Malvensis cât 
şi în timpul Imperiului Bizantin. 

Atestarea documentară care alătură Piteştiul altor ora- 
şe precum Câmpulung, Curtea de Argeş, Brăila sau Slati- 
na este urmată şi de alte menţiuni istorice precum cea din 
1582 când se vorbeşte despre organizarea orăşenească a 
comunităţii care era condusă de un judeţ şi 12 pârgari. În 
anul 1640 sunt datate mărturiile despre biserici şi cele 
200 de case orăşeneşti în care trăiau aproape 1000 de oa- 
meni. Oraşul începe să se consolideze prin timp, aşa că la 
finele secolului al XVIII-lea, în anul 1747, hrisoavele 
vorbesc despre 7-8 biserici în Piteşti şi 1250 de locuitori 
care trăiau în 250 de case. 

Şi pentru că a doua jumătate a secolului al XIX-lea a 
însemnat pentru istoria României moderne începutul unei 
industrializări, Piteştiul se aliniază tendinței aşa încât, în 
anul 1845, aici existau fabrici de pălării, săpun, piele, tu- 
tun, preşuri şi rogojini. Tot în această perioadă au fost 
amenajate şi modernizate şosele precum Piteşti-Bucureşti 
sau căile de acces Piteşti-Slatina-Craiova sau Piteşti- 
Câmpulung. 

Multe dintre momentele care au marcat istoria Româ- 
nici şi-au lăsat amprenta asupra Piteştiului. Goleştii şi 
Brătienii cărora le datorăm construcţia României moder- 
ne şi României Mari au făcut din Piteşti un centru al idei- 
lor unioniste, precum şi un centru cultural. În 1859, 
oraşul avea 1400 de case cu 7000 de locuitori, o şcoală 
normală de limba română, două şcoli particulare de limbă 
germană şi elenă, un pension de fete care studiau în lim- 
bile germană si franceză, dar şi un spital cu 30 de paturi, 
10 biserici ortodoxe, una armenească şi o sinagogă. Foar- 
te repede, la finele secolului al XX-lea în Piteşti existau 
58 de străzi şi 15.669 de locuitori. 

Mă opresc, deocamdată în acest moment al istoriei Pi- 
teştiului, azi, într-un început de martie când piteştenii îşi 
pun mai multe sau mai puţine speranţe într-o reorganizare 
economică şi socială ce ar putea aduce oraşului emblema 
unei capitale. 

Nu suntem la marginea infinitului, dar nici în mijlocul 
lui; suntem însă locuitorii dintre dealurile unui oraş care 
păstrează cronologii şi poate vorbi despre oameni, fapte, 
întâlniri şi momente marcante care l-au adus în prezent şi 
îi oferă perspective pentru viitor. 


Restituiri Pitești nr. 8/2013 


file de istorie 


Spiritualitate și cultură juridică 
în Piteștiul interbelic 


I. Scurte consideraţii despre cultură şi personali- 
tăţi culturale în spaţiul românesc 


Rămâne încă o problemă controversată faptul de a pu- 
tea identifica, defini şi caracteriza cultura română atât din 
perspectivă istorică, dar şi prin eventualele valenţe con- 
temporane. O astfel de abordare implică inevitabil o ar- 
gumentare comparativă cu marile şi recunoscutele forme 
de cultură în primul rând europene, dar şi în spaţiul gene- 
ral uman. Desigur, concluziile pe care le reflectă analizele 
multor specialişti în domeniu sunt în general sceptice, în 
sensul că existenţa poporului român se manifestă cultural 
cu preponderență prin forme sensibile, artistice şi mai pu- 
țin prin creaţii spirituale de anvergură, care să-şi imprime 
amprenta asupra condiţiei existenţiale a naţiunii şi să poa- 
tă să reprezinte un punct de reper într-un spaţiu cultural 
universal. 

Filosoful Constantin Noica, referindu-se la cultura 
română, spunea pe bună dreptate în limbajul său atât de 
expresiv în contextul filosofiei ființei şi a devenirii întru 
fiinţă, că a stat sub semnul „era să fie” sau şi mai conclu- 
dent „n-a fost să fie”. Astfel spus, cultura ca sistem şi spi- 
ritualitatea ontologică a reprezentat de-a lungul vremii 
mai mult o posibilitate decât o realitate şi prin urmare, la 
acest nivel, se poate vorbi în cercul elitelor intelectuale 
ale poporului român de beneficiari, respectiv consumatori 
de fapte culturale, decât în postură de creatori. Noica 
afirma pe bună dreptate: „până acum, cel puţin — noi nu 
am avut decât destine culturale mari (intraductibile ca 
atare), nu şi opere (....) de la Cantemir până la Mircea 
Eliade, nu operele conving (primul a interesat Apusul 
doar prin golul umplut în cunoaşterea Imperiului Otoman 
şi prin Descripțio). Caracteristic e cazul Hasdeu, care nu 
lasă nimic decât totul; sau este Iorga, din care nicio operă 
nu cucereşte, doar fluxul creator e extraordinar”. 

În contextul amintit se poate afirma că în decursul is- 
toriei poporului român, în plan cultural, principala diho- 
tomie este aceea între „eternul” simțirii româneşti şi al 
sentimentului românesc al fiinţei regăsit cu predilecție în 
cuvintele limbii române, dar şi în creaţia populară, iar pe 
de altă parte, „istoricul”, altfel spus, formele spirituale, 
abstracte, de natură ştiinţifică sau filosofică în care să se 
regăsească fapte ale culturii şi care prin aceasta să aibă 
caracterul de universalitate. Cultura în dimensiunea sa 
existenţial ontologică şi nu numai, a încercărilor prin fap- 
te culturale, trebuie să aibă dimensiunea universalităţii 
sau cel puţin posibilitatea de a accede la un astfel de sta- 
tut. De altfel, afirmaţia lui Aristotel potrivit căreia „numai 
individualul există, dar poate fi cunoscut numai genera- 
lul”, este pe deplin valabilă şi în domeniul existentului 

cultural. Este evident că orice cultură există în primul 
rând prin faptele individuale ale manifestărilor culturale, 
dar pentru ca acestea să se transforme într-un sistem cul- 
tural trebuie să aibă valența universalului, inclusiv prin 
formele propuse de generalizările ştiinţelor, ale tehnicii, 
artei şi nu în ultimul rând ale filosofiei. 

În spaţiul românesc, cultura ca „era să fie” a rămas la 
nivelul existenţei individuale, adică a personalităţilor cul- 
turale fără a avea deschiderea, respectiv posibilitatea uni- 
versalului, aşa cum s-a întâmplat şi se întâmplă cu marile 
culturi ale lumii. O astfel de constatare nu are prin ea în- 
săşi un aspect minimalizator la adresa creaţiei culturale şi 
spirituale româneşti şi cu atât mai puţin unul denigrator. 
Se întâmplă în acest spaţiu mioritic ca ființa culturală să 
fie pe deplin prezentă, chiar dacă rămâne ancorată fie în 
sensibilul individual al limbii române, fie în creaţiile unor 
mari oameni ai culturii române, care tocmai prin indivi- 
dualitatea lor au generat permanenţa şi au putut defini un 
întreg spaţiu geografic ca fiind şi unul cultural, deşi nu 
neapărat regăsit în universalitatea culturii umane. Într-un 
fel sau altul, această constatare este valabilă şi pentru ma- 
rile culturi europene, care înainte de a se manifesta prin 
dimensiunea spirituală şi în plan universal, există la nive- 
lul unor individualităţi care şi-au pus amprenta asupra 
unei întregi epoci. Spaţiul şi obiectul acestui studiu nu ne 
permite o dezvoltare mai amplă a acestei idei, dar trebuie 
să amintim că în Anglia „omul exemplar” al culturii a 
fost şi rămâne Shakespeare, sau în Germania, Goethe. 
Pornind de la constatările unor celebri gânditori români — 
şi ne referim în mod deosebit la Nae Ionescu, Mircea 
Vulcănescu, Marin Voiculescu sau Constantin Noica 
„oamenii exemplari”ai culturii române — au fost şi rămân 
Eminescu („omul deplin al culturii româneşti”, cum spu- 
nea Noica) şi Brâncuşi. 

Cadrul al analizei poate pune şi problema culturii ju- 
ridice. În epoca contemporană dominată fie de existenţia- 
lism sau de pragmatismul tehnic, aproape că nu se mai 
aminteşte de posibilitatea existenţei unui astfel de filon în 
cadrul unui univers cultural. De cele mai multe ori, drep- 
tul este considerat un fapt al civilizaţiei şi nu un fapt al 
culturii, ce caracterizează o anumită stare existenţială a 
omului, cu deosebirea celui contemporan, denumită „sta- 
rea juridică” aflată sub imperativul normei de drept ca 
expresie a voinţei statului. Această realitate contempora- 
nă este marcată de triumful normativismului juridic insta- 
urat de Hans Kelsen, care a voit şi a reuşit în mare măsură 
să elimine ideologicul din drept pentru a contura puritatea 
şi obiectivitatea normei juridice. În acest fel, au fost lăsa- 
te în urmă, dacă nu chiar abandonate, marile concepţii 

culturale ale dreptului, şi mă refer aici cu deosebire la te- 
oriile jusnaturaliste sau la teoriile privind fundamentul 
existenţial, filosofic al oricărei construcții juridice. Prin 
urmare, „starea juridică” a omului contemporan este mar- 
cată de ordinea normativă impusă şi constrângătoare şi 
mai puţin de conştiinţa valorică a comportamentului juri- 
dic. Desigur, la o astfel de afirmaţie s-ar putea obiecta, în 
sensul că şi în prezent există „teorii ale dreptului”, cu de- 
osebire cele care discută uneori prea mult şi ineficient 
despre drepturile omului sau despre beneficiile sistemului 
statului de drept sau ale liberalismului pentru omul indi- 
vidual. La astfel de obiecții se poate răspunde precis, în 
sensul că foarte puţine din elaborările unor teorii juridice 
devin fapte culturale de conştiinţă, adică, mai înainte de a 
se manifesta prin generalitatea lor, să se regăsească sub 
aspectul valorii în individualitatea la care se referă. Ade- 
vărata cultură, inclusiv cea juridică nu poate exista decât 
în relaţia dialectică individual — general. Teoriile juridice 
rămân la nivelul unei generalități a abstractului, prin fap- 
tul că au pretenţia de a descoperi şi impune forme indivi- 
dualului şi prin aceasta „se abstrag” tocmai de la 
realităţile individuale pe care încearcă să le explice. Este 
nevoie în drept de o cultură juridică prin care să nu se ex- 
prime numai abstractul formelor teoretice, ci să existe ca 
valoare ontologică în primul rând la nivelul individualu- 
lui, iar forma teoretică să se regăsească prin realitatea in- 
dividuală şi nu exterioară acesteia. În lipsa unei atare 
dimensiuni existenţiale, juridicul rămâne la nivelul statis- 
ticii şi nu a unei culturi care să se poată manifesta şi în 
acelaşi timp, să devină o realitate pentru conduita indivi- 
duală. 

O întrebare legitimă este aceea referitoare la posibili- 
tatea creaţiei (în sens cultural) în sfera juridicului şi im- 
plicit la posibilitatea şi utilitatea unei metafizici a 
dreptului. Cu regretul că spaţiul nu ne permite o analiză 
mai amplă asupra acestei interesate probleme, precizăm 
de la început că elaborarea statală a unei norme juridice 
nu este o creaţie culturală, atâta timp cât nu are clar ex- 
primată şi valența spirituală şi de ce nu, sensibilă. De 
aceea, tot mai mult se vorbeşte în prezent de „norme teh- 
nice”, lipsite de pretenţia oricărei valori morale, însă cu 
pretenţia de a configura ordinea specifică stării juridice a 
omului. 

Există totuşi creaţie juridică şi implicit cultură juridi- 
că? Răspundem afirmativ la o astfel de întrebare şi, fără a 
mai dezvolta subiectul, identificăm următoarele modali- 
tăți de exprimare a juridicului, care prin esenţa lor pot fi 
şi chiar cuprind uneori fapte de cultură şi spiritualitate 
juridică: filosofia dreptului, teoria generală a dreptului, 
jurisprudenţa şi retorica juridică. 

Păstrând ca argumente aceste idei, dorim în cele ce 
urmează să ne referim (luând ca punct de reper spaţiul 
piteştean, pe bună dreptate considerat de mulți autori ca 
fiind acultural, dominat de cotidianul negustoresc al vre- 
murilor trecute sau prezente), la două personalități cultu- 
rale piteştene care prin opera lor (în universul culturii 
opera este mai importantă decât persoana), au creat juri- 
dicul şi l-au ridicat de la o existenţă empirică şi cu deose- 
bire pragmatică la una culturală, din nefericire mult prea 

puţin înțeleasă şi valorificată de contemporani. Ne refe- 
rim la Istrate Micescu şi Ion I. C. Brătianu. 


II. Dreptul ca fapt de cultură la Istrate Micescu şi 
Ion I.C. Brătianu 


În cele ce urmează nu vom avea în vedere biografia 
celor doi maeştri ai juridicului şi respectiv artei politice, 
deoarece dorim să rămânem fideli ideii potrivit căreia nu 
atât viaţa ca fapt biografic poate defini personalitatea cre- 
atoare, cât mai ales opera ca fapt de creaţie. De aceea, în 
câteva rânduri vom încerca să argumentăm, în sensul că 
în spaţiul piteştean, considerat de mulți ca fiind neintere- 
sant şi nesemnificativ chiar şi pentru o cultură minoră, 
există totuşi personalități culturale inclusiv într-un dome- 
niu ingrat din punct de vedere al valorilor spirituale, cum 
este cel juridic. Este adevărat că o astfel de tratare vizează 
trecutul şi mai puţin poate fi continuată şi asupra prezen- 
tului, care indiscutabil înseamnă statistică, pragmatism şi 
lipsa oricărui fapt creator cu valență culturală în plan ju- 
ridic. Totuşi, realitățile istorice nu înseamnă neapărat pe- 
simism, deoarece parafrazându-l pe marele filosof Hegel, 
„viclenia istoriei” poate fi în acelaşi timp şi o „viclenie a 
spiritului creator”, care oricând ar putea să se individuali- 
zeze în fapte şi acte de cultură, inclusiv în domeniul juri- 
dic şi pentru contemporaneitate. 

Istrate Micescu este incontes- 
tabil o personalitate a culturii ju- 
ridice, fapt demonstrat poate, mai 
bine decât orice analiză teoretică 
în apelativul cu care era caracteri- 
zat şi recunoscut de contempo- 
rani, adică „om de drept”. De 
altfel, însuşi maestrul barei, care 
interioriza pe deplin universul 
ideatic în care se manifesta, obiş- 
nuia să-şi spună nu avocat, nu om 
politic şi nici profesor universitar, 
ci, lapidar, om de drept. 

În persoana lui Istrate Micescu se verifică exactitatea 
cugetării filosofilor limbajului, după care „toată forţa in- 
teligenţei rezidă în artificiul limbajului”. De aceea, este 
bine să amintim ca un prim domeniu de manifestare a 
faptelor de creaţie juridică ale maestrului, retorica: Mi- 
cescu a avut geniu verbal. Ascultat la bară, în marile pro- 
cese, la catedră, la cursurile în care îşi demonstra 
originalitatea teoriilor de drept, era literalmente fascinant. 
Micescu nu folosea metodele şi tehnicile oratorice pentru 
a impune cu orice preţ o idee, ci de multe ori făcea apel la 
sensibilitatea ideii şi nu la rigoarea unei demonstrații 
formale a acesteia. Oratoria lui fascina, fermeca, seducea, 
tulbura şi captiva prin uluitoarea putere a demonstraţiei 
bazate pe îmbinarea dintre sensibilitatea gândului şi ideea 
transpusă într-un fapt sensibil. Oratoria lui era expresia 
forţei propulsive a gândirii sale, niciodată a vorbelor po- 
trivite în căutare de efecte. Exista în arta maestrului o co- 
respondență deplină între gând şi cuvânt. Totul era 
gândit, dar se resimțea în oralitate ceea ce în scris nu se 
putea cuprinde, adică bogăţia de nuanţe şi inflexiuni ale 
cuvântului rostit în măsură să transmită de multe ori in- 

tuitiv şi să convingă în acelaşi timp asupra unei idei, care 
într-o formă elaborată scrisă nu ar fi avut nimic din căldu- 
ra unei argumentaţii specifice limbii române. 

Unul din aspectele acestui talent oratoric stătea în ca- 
pacitatea de a nu fi niciodată limitat numai la o demon- 
strație în termeni strict juridici. Era un bun cunoscător al 
dreptului roman, dar spre deosebire de profesorii specia- 
lizaţi în această materie, care discutau despre instituţiile 
dreptului roman numai ca fapte istorice, Micescu reuşea 
să dea prin oratoria sa multă culoare textelor, în aşa fel 
încât le insufla viață, astfel spus, rostirea sa devenea 
creaţie juridică şi implicit provoca interesul auditoriului 
pentru texte juridice altfel aride şi fără coloratură. 

Elabora cu uşurinţă, dar niciodată cu indiferență. Pen- 
tru a înţelege cel mai complicat proces, îi era îndeajuns 
timpul unei ore, dar până la pledoarie problemele litigiu- 
lui îl pasionau fără contenire. Procesele dificile le studia 
cu multă atenţie şi migală, iar după pledoarie depunea 
concluzii scrise, adevărate monografii şi chiar opere juri- 
dice nu numai prin dimensiunile lor, dar şi prin conţinut. 
Faptele le reducea la elemente schematice, când nu cu- 
prindeau în ele însele esenţa litigiului. În schimb, analiza 
juridică lua totdeauna amploare. Când procesul era axat 
în special pe fapte, ca în litigiile penale, arta lui de a le 
disemina, de a le da culoare şi relief de multe ori lua as- 
pecte de antologie, aşa cum a fost cazul în afacerea Lăză- 
rescu — Păltineanu, pledată în faţa Secţiilor Unite ale 
Curţii de Casaţie. 

Arta oratorică a maestrului a reprezentat şi reprezintă 
un incontestabil fapt de cultură şi creaţie juridică. Istrate 
Micescu era avocatul care pleda în drept prin excelenţă cu 
un eşafodaj de argumente pe cât de luxuriante, pe atât de 
stringente în logica lor. Experienţa şi erudiţia îi permiteau 
să descopere pe loc cheia procesului şi să-şi elaboreze 
discursul care nu era o simplă pledoarie a unui avocat, ci 
o veritabilă operă culturală juridică în care se îmbinau în 
mod armonios interpretările conferite faptului, ideile abs- 
tracte ale teoriei dreptului, interpretările normelor aplica- 
bile, după care tot eşafodajul argumentativ se întorcea 
astfel îmbogăţit la destinatarul său, respectiv instanţa care 
trebuia să decidă, dar şi omul ca beneficiar al actului de 
justiţie. 

Creaţia juridică a lui Istrate Micescu este relevantă nu 
numai în planul jurisprudenţei şi al retoricii ca ştiinţă ju- 
ridică, dar şi în domeniul teoriei dreptului. Micescu a fost 
unicul doctrinal, în cea mai autentică accepţiune a cuvân- 
tului, dintre profesorii Facultăţii de Drept din Bucureşti, 
din perioada interbelică, cu o viziune generală a dreptului 
şi cu o teorie proprie asupra ştiinţei dreptului civil. De 
aceea, incontestabil, maestrul barei a fost un creator de 
drept pentru că mai înainte de orice a fost un gânditor al 
ştiinţei şi artei dreptului. Această realitate rezidă din pre- 
legerile sale universitare, dar şi din puţinele scrieri care 
au rămas. Cursul său a avut inegalabila virtute de tratare 
umanistă a ştiinţei dreptului, graţie culturii adâncite de 
care Istrate Micescu beneficia. În prelegerile sale de drept 
civil, Istrate Micescu nu s-a mulţumit niciodată să trans- 
mită studenților, aşa cum se obişnuieşte, doar cunoştinţele 
cerute de programa analitică. Adesea el a evocat proble- 

me fundamentale ale dreptului, propunând soluţii proprii, 
originale. 

În cele ce urmează dorim să facem succinte referiri la 
una dintre cele mai importate contribuţii pe care Istrate 
Micescu a avut-o la dezvoltarea teoriei dreptului, cu men- 
țiunea că realizările marelui savant piteştean au nu numai 
o valoare istorică, dar implicit o imensă valoare ştiinţifică 
pentru zilele noastre, care ar trebui să fie mai bine valori- 
ficată. 

Străduindu-se, după mulţi alți autori, să dea o definiţie 
a dreptului ca disciplină ştiinţifică, ajunge la concluzia că 
ea este ştiinţa dreptului şi tehnica obligaţiilor. În concep- 
ţia sa primordială sunt drepturile, iar legile nu sunt decât 
mijloace tehnice pentru realizarea drepturilor. În disputa 
dintre partizanii dreptului natural, care postulează exis- 
tența unui „drept etern” bazat pe prescripţii imuabile şi 
impus de rațiunea umană, drept care conferă persoanelor 
fizice prerogative inerente naturii umane, iar pe de altă 
parte, teoreticienii pozitivismului politic, pentru care 
drepturile izvorăsc exclusiv din lege, din normele dreptu- 
lui obiectiv, Istrate Micescu se declară încredințat că 
drepturile fundamentale ale omului preexistă legilor, ca- 
re nu le creează, ci doar le recunosc. Această idee este 
clar exprimată şi demonstrată în Cursul de Drept Civil, 
predat studenților în anul universitar 1931-1932. Mices- 
cu, atunci când dă definiţia dreptului civil, este încredin- 
țat ca şi Leibnitz, iar mai aproape de zilele noastre 
Heidegger şi Noica Constantin, că în cuvinte sunt depozi- 
tate adevăruri umane esenţiale. Prin urmare, el caută ori- 
ginea dreptului, explorând etimologia cuvântului latin jus. 

Este mai bine decât orice altă argumentare să dăm cu- 
vântul maestrului pentru a explica raportul dintre drept şi 
lege: „A porunci înseamnă a avea dreptul să porunceşti. 
Ceea ce este anterior şi superior în noţiunea de poruncă 
este dreptul de a o lansa, este virtutea de a o impune (...). 
Drepturile reprezintă în ordine ierarhică elementul supe- 
rior, anterior legilor (...). Dacă noţiunea drepturilor a apă- 
rut cea dintâi şi noţiunea legilor a apărut după ea, este 
firesc ca noţiunea legilor să fie subordonată noțiunii drep- 
tului (...). Legile, ca norme de conduită, nu pot să aibă 
altă justificare (...) decât de a porunci respectul drepturi- 
lor”. 

Această idee fundamentată de Istrate Micescu despre 
anterioritatea drepturilor în raport cu legile este actuală şi 
deosebit de importantă pentru a găsi un criteriu de delimi- 
tare între puterea discreţională şi excesul de putere în ac- 
tivitatea autorităților statului. Istoria şi realităţile 
contemporane demonstrează că pozitivismul juridic bazat 
pe principiul supremaţiei legii fundamentale nu este sufi- 
cient pentru a împiedica ca guvernanţii să-şi utilizeze pre- 
rogative încuviințate prin lege în alte scopuri decât acelea 
pentru care însăşi legea le-a creat. Prin urmare, este nece- 
sar a considera că nu drepturile sunt în serviciul legii, ci 
invers, în sensul că legea nu face altceva decât să concre- 
tizeze şi să exprime drepturile, aşa cum cuvintele exprimă 
gândurile a căror existență este anterioară. O astfel de 
abordare afirmă în primul rând supremația drepturilor, 
din care decurge firesc supremaţia constituţiei şi a legii. 

Corolarul unei astfel de concepţii despre drept este 

semnificaţia pe care Istrate Micescu o atribuie ştiinţei 
dreptului: „A construi o ştiinţă a dreptului înseamnă a 
construi o ştiinţă a drepturilor în serviciul cărora apar le- 
gile. A studia în această ştiinţă înseamnă mijloacele graţie 
cărora scopul final al respectului legilor poate fi atins”. 

Ion I.C. Brătianu este un alt L Ș 
ilustru piteştean a cărui activitate 
în perioada interbelică, în opinia 
noastră, poate fi caracterizată ca 
şi o creaţie în sfera dreptului. 
Personalitatea ilustrului liberal 
este cu atât mai interesantă pentru 
ideile ce le susține, deoarece 
acesta a fost cunoscut şi este re- 
cunoscut în mod deosebit ca om 
politic şi nu ca un om al dreptu- — 
lui. Cu toate acestea, apreciem că 
opera politică a lui Ion I. C. Bră- (1961927) 
tianu are ca un rezultat imediat creaţia juridică, manifes- 
tată în sfera jurisprudenţei sau în sfera teoriei dreptului, ci 
concretizează în norme de drept şi acte normative. În 
acest fel, opera marelui om de stat se constituie ca o ex- 
cepţie de la argumentarea noastră anterioară, potrivit că- 
reia pozitivismul juridic, respectiv normele dreptului 
materializate în acte normative nu poate fi considerat o 
„creaţie juridică”, deoarece predomină pura voinţă politi- 
că şi exprimarea tehnică normativă, care de cele mai mul- 
te ori este indiferentă faţă de valorile superioare ale 
actului juridic. 

Suntem în prezenţa unei excepţii atunci când ne refe- 
rim la opera şi activitatea lui Ion I.C. Brătianu, deoarece, 
aşa cum istoria îl prezintă, acesta este autorul moral şi 
politic al Constituţiei României din anul 1923. Cel puţin 
din punct de vedere teoretic, legea fundamentală a unui 
stat nu poate fi un simplu act juridic normativ, ci, aşa cum 
bine s-a spus, reprezintă „un aşezământ politic şi juridic 
esenţial pentru o societate”, deci ar trebui să aibă o imen- 
să încărcătură valorică morală, socială, politică şi juridi- 
că, astfel spus, să nu fie numai un act normativ cu forță 
juridică superioară, ci o operă a dreptului, o creaţie juridi- 
că, care să sporească atât conţinutul ideatic al dreptului, 
dar şi dimensiunea existenţială în plan social, politic, 
economic, cultural al unei naţiuni. 

Putem afirma că Legea fundamentală din 1923, operă 
aproape exclusivă a genialului om politic argeşean Ion |. 
C. Brătianu, răspunde pe deplin unui astfel de imperativ 
pentru a fi considerată un fapt de cultură juridică care a 
contribuit la transformarea nu numai politică, dar chiar şi 
culturală a poporului român. Nu dorim în cele ce urmează 
să realizăm o analiză a Constituţiei din 1923 pentru a de- 
monstra cele afirmate mai sus. Totuşi, trebuie să amintim 
cu acest prilej că legea fundamentală, creaţie a lui Ion |. 
C. Brătianu, a adâncit o serie de principii care au conferit 
caracterul de modernitate, precum şi posibilitatea reală de 
democratizare a statului şi societăţii româneşti interbelice. 
În acest sens, sub imperiul acestei constituții, principiile 
reprezentativităţii, separaţiei puterilor, legalităţii şi legi- 
timităţii legilor, ca şi cele privind sistemul electiv şi al 
regimului proprietăţilor au fost mult mai pregnant reliefa- 

te, comparativ cu cele cuprinse în aşezământul din 1866. 

Îndepărtându-se de individualismul exagerat al Con- 
stituției din 1866, care proclama proprietatea „sacră şi 
inviolabilă”, constituantul de la 1923, prin contribuţia cla- 
ră a lui lon I. C. Brătianu, fără să atingă substanţa propri- 
cetăţii, o considera ca având o „funcție socială”, ca fiind 
expresia „interesului comun” şi o condiție necesară pen- 
tru asigurarea „armoniei sociale”. Justificând introduce- 
rea în constituție a unor formulări cu privire la funcţia 
socială a proprietăţii, sunt semnificative declaraţiile făcu- 
te în parlament de Ion I. C. Brătianu: „Dacă voiţi în ade- 
văr să întemeiați pe tărâmul cel mai solid principiul 
proprietăţii şi garantarea ei, opera de făcut nu este de a o 
prezenta în conflict cu interesele sociale, ci este, din con- 
tră, de a convinge sufragiul universal, care deţine azi în 
mâna lui direcţiunile statului şi ale societăţii, de a-l con- 
vinge că este un interes inexorabil, ca proprietatea să fie 
respectată”. 

Constituţia din 1923 se relevă ca un veritabil act de 
cultură juridică şi o importantă creaţie în domeniul drep- 
tului a ilustrului politician piteştean Ion I.C. Brătianu mai 
ales prin consecinţele pe care le-a avut pentru poporul şi 
statul român. Sub constituția pe care, fără teama de a 
greşi, o putem numi a lui Ion I. C. Brătianu, s-a înlesnit 
dezvoltarea unor forme ale democraţiei moderne, încetă- 
ţenirea liberală şi civilizată a politicului pentru categorii 
sociale destul de largi, creşterea spiritului civic al cetăţe- 
nilor, conferind o anumită siguranţă acestora, izvorâtă din 
sentimentul că au dreptul să fie ocrotiţi de legea funda- 
mentală. Libertatea presei şi libertatea scrisului, în gene- 
re, au efecte multiple pozitive în domeniile literaturii, 
filosofiei, dreptului şi al istoriei. Practic, s-a ajuns la re- 
împrospătarea întregii arte şi culturi, conferind Românei 
aspectul unei țări moderne, active, luate în seamă în ra- 
porturile europene şi internaționale. 

Încheiem aceste succinte consideraţii cu certitudinea 
că Piteştiul nu a fost în perioada interbelică numai un spa- 
ţiu negustoresc, aproape nesemnificativ în plan economic 
şi social, ci în primul rând un spaţiu de cultură, definit şi 
prin personalităţile culturale la care ne-am referit: Istrate 
Micescu şi lon I.C. Brătianu. 

O incursiune în istoria 
transportului public local din Piteşti 


Odată cu dezvoltarea continuă, economică şi socială a 
oraşului Piteşti, un important centru comercial, industrial, 
de tranzit rutier şi feroviar, s-a impus ca o necesitate apa- 
riția serviciului de transport călători. Din punct de vedere 
istoric, ca precursor al transportului contemporan de călă- 
tori, în secolul XIX şi la începutul secolului XX, a existat 
transportul cu mijloace de tracţiune animală de tipul tră- 
surilor, birjelor sau „camioanelor” (vehicule cu tracţiune 
animală, prevăzute cu o platformă şi folosite pentru 
transport). În anul 1910, s-a întocmit un plan de sistema- 
tizare a oraşului, în care se avea în vedere dezvoltarea re- 
ţelei stradale şi refacerea infrastructurii existente la unele 
străzi şi la bulevardul „Elisabeta Doamna”, în vederea, 
printre altele, şi a introducerii a două linii de tramvai. Al 
Doilea Război Balcanic şi Primul Război Mondial au îm- 
piedicat însă, realizarea acestor proiecte. 

În tânărul stat român, primele autobuze s-au introdus 
în anul 1921. Cu toate acestea, în anumite oraşe din Tran- 
silvania existau deja linii de transport cu autobuze, cum 
ar fi la Arad, unde o linie de autobuz funcţiona din anul 
1907 (cu întrerupere din 1914, din cauza războiului). În 
anul 1935, în Bucureşti s-a organizat transportul public cu 
autobuze de către C.F.R. În multe oraşe din țară, activita- 
tea era concesionată operatorilor particulari. În Piteşti, 
activitatea de transport cu autobuze era concesionată din 
anii '30, unor societăți particulare ce deţineau şi garaje 
unde parcau autobuzele şi se efectuau lucrări de reparaţii 
şi întreţinere. Circulau în anul 1945 şi două „camioane” 
ce efectuau legătura între centrul Piteştiului (de la Hala 
oraşului, actuala piață centrală „Milea”) şi gara Gropeni, 
pe traseul str. „Sfânta Vineri” — str.” Viilor” — „Podul 
Viilor” — Gara Gropeni şi retur. Transportul cu tracţiune 
animală a coexistat cu cel auto până în jurul anului 1961, 
când au dispărut ultimele birje şi trăsuri, odată cu desfiin- 
ţarea întreprinderii de transporturi hipo. 

La 11 iunie 1948 a avut loc naționalizarea mijloacelor 
de transport aparținând concesionarilor particulari. În 
acest an, în Piteşti, lungimea totală a străzilor era de 53 
km, dintre care doar 20% erau pavate corespunzător. Anii 
1949 şi 1950 au fost primii ani de economie planificată, 
fără creşteri mari, din cauza perioadei de transformări po- 
litice şi formare a noilor structuri de conducere la nivelul 
oraşului (de exemplu, abia în aprilie 1949 s-a format Co- 
mitetul Orăşenesc Provizoriu şi apoi Sfatul Popular Oră- 
şenesc Piteşti, la 3 decembrie 1951). 

În anul 1951, a luat ființă Secţia de Transport în Co- 
mun Piteşti, care funcţiona în cadrul Întreprinderii de 
Gospodărie Orăşenească (I.G.0.) din subordinea Sfatului 
Popular Orăşenesc Piteşti (I.G.O. s-a înfiinţat în baza De- 

cretului nr. 199 din 14 mai 1949, emis de Marea Adunare 
Naţională pentru “organizarea şi funcționarea întreprinde- 
rilor şi organizaţiunilor economice ale statului”). Obiectul 
de activitate, transportul în comun de călători, se desfăşu- 
ra pe raza oraşului Piteşti, având ca dotare 4 autobuze. 
Acestea aparținuseră unui concesionar particular, 
Vişineanu Andrei. La 1 octombrie 1951 s-a cumpărat şi 
primul autobuz al noii societăți, model SKODA RO 706, 
care a circulat, având şofer, de la început până la casarea 
sa din anul 1978, pe Matei Pantelimon, care lucrase la 
concesionarii de autobuze din anul 1945. 





m 

















Fig. 1. Anii '50, primul autobuz nou achiziţionat, model 
SKODA RO 706, în capătul de linie de la Izvorani — şofer 
Pantelimon Matei. Acesta, un profesionist adevărat al meseriei 
sale, a parcurs cu autobuzul peste 2.000.000 km, fiind premiat 
în două rânduri de uzinele SKODA din Cehoslovacia pentru 
performanţa sa deosebită. 


Activitatea se desfăşura în anul 1951 cu un număr de 
cinci autobuze. Iniţial s-a început cu un singur traseu, Ga- 
ra Sud — Centru — Tipografie Găvana, ulterior dezvol- 
tându-se o reţea de trasee noi. Lungimea primului traseu 
era de 4 km, iar numărul de călători transportaţi era de 
434.000 de călători/anul 1951. În ziarul „Secera şi cioca- 
nul” din 18 iulie 1958, an în care parcul auto număra 
13 autobuze, la rubrica „Succese în activitatea I.G.0.”, 
articol de N. Nicoară, se spune: Deși o problemă acută 
pentru locuitorii oraşului Piteşti, totuşi la acest serviciu 
s-au obținut o serie de realizări. Pentru îmbunătăţirea 

situației, colectivul de conducere al întreprinderii a luat 
măsuri ca la 4 autobuze să se facă reparaţii capitale. În 
curând parcul de maşini va mai creşte cu încă trei auto- 
buze Tudor Vladimirescu, fapt ce va contribui la îmbună- 
tățirea transportului în comun. Tot pentru îmbunătățirea 
transportului în comun, întreprinderea a fost dotată cu 5 
autoturisme Pobeda, care deservesc călătorii de diminea- 
ță până la orele unu noaptea. La această secţie, printr-o 
bună deservire a călătorilor s-au remarcat şoferii D. Do- 
robanțu, Matei Pantelimon, Nicolae Nicolae şi lon Nicu- 
la, precum şi taxatorii Ene Marin şi Dinu Ștefan... Pentru 
reparaţii de bună calitate s-au evidenţiat muncitorii Ste- 
lian Stănciulescu şi Radu Dumitru. Vânzarea titlurilor de 
călătorie se făcea de către taxatori în autobuz. Acest sis- 
tem a funcţionat din 1951 până în 1978-1979. În anii '50 
s-a înfiinţat activitatea de taximetrie şi transport de marfă. 
Transportul local a funcţionat în mai multe locaţii, dintre 
care amintim pe cea de la intersecția străzii „Exerciţiu” cu 
„Craiovei”, la capătul „Căii Bucureşti” lângă calea ferată, 
în „Târgul din Vale” nr. 25 şi, din anul 1969, pe strada 
„Depozitelor” nr.2. 











LE die d bezea 


Fig. 2. Anii '70, autobuzul model SKODA RO 706 şi şoferul 
Pantelimon Matei înainte „de pensie”. 


Pentru transportul public local au apărut şi primele 
norme republicane de consumuri de combustibili, lubrifi- 
anți, anvelope, piese şi de efectuare de reparaţii, revizii 
(de exemplu O.M.T.T. nr. 14/1982, OMITI. nr. 
1809/1974, O.M.T.T. nr. 2/1983, H.C.M.1100/1968, 
O.M.T.T. 2174/1976 etc.). De-a lungul timpului, activita- 
tea de transport a funcţionat fie in cadrul unei întreprin- 
deri sau regii de gospodărie locală sau judeţeană, ca 
secție de transport sau ca societate comercială pe acțiuni. 
În anul 1969, prin reorganizarea L.G.O., secția de trans- 
port local îşi schimbă denumirea în Întreprinderea de 
Transporturi Piteşti (I.T.P.). şi în luna octombrie, sediul 
întreprinderii a fost mutat pe str. „Depozitelor” nr. 2, oda- 
tă cu punerea în funcțiune a unei noi autobaze complet 
utilate, proiectate să corespundă cerinţelor de transport 
ale noii dezvoltări urbane a municipiului Piteşti. Autoba- 
za şi unele clădiri au fost extinse în anul 1974. Existau în 
1970, în Piteşti, 97 km de străzi, din care 53 km moderni- 
zaţi, iar populaţia oraşului era de 74.237 de locuitori. Îm- 
preună cu comunele suburbane, se ajungea la deservirea a 
110.256 de locuitori. Transportul urban se asigura cu 176 

de autobuze scurte şi 32 de taximetre, lungimea traseelor 
fiind de 191,8 km cale simplă, rețeaua de transport cu- 
prinzând şi trasee spre Bascov, Bradu, Ştefăneşti, Mără- 
cineni, Colibaşi, Racoviţa, Valea Ursului, Goleşti, Valea 
Mare, Băbana etc. 

Din luna mai a anului 1973, ca urmare a reorganizării 
prevăzute de decretul 162/1973 şi prin circulara nr. 
12892/1973 a C.S.E.A.L. privind reorganizarea unităţilor 
de gospodărie comunală, se înfiinţează Întreprinderea Ju- 
dețeană de Gospodărie Comunală şi Locativă Argeş 
(.J.G.C.L.), iar transportul local este preluat prin ordinul 
nr. 770/11.V.1973, ca secția Exploatare de Transport 
Piteşti (E.T.P.). În această perioadă, după primele şocuri 
petroliere dintre anii 1974 şi 1979, a apărut nevoia de re- 
ducere a costurilor. Astfel, pentru reducerea consumurilor 
de combustibili, s-a redus din parc şi s-a renunţat la mai 
multe trasee; la 15 ianuarie 1975 s-a predat traseul spre 
Costeşti, la 1 martie — spre Colibaşi. Pentru reducerea 
costurilor cu personalul, s-a renunţat la taxatori (320) şi s- 
a introdus sistemul de autotaxare gradat pe diferite linii, 
de la 1 octombrie 1978 până la 20 mai 1979, când siste- 
mul a fost definitiv implementat. 








BI, PiieST: 











Fig. 3. Anii '70, biletul de autotaxare cu valoare unică de 1 leu 
(ulterior, în anii '80, a fost introdus biletul de autotaxare cu patru 
călătorii !!!, în valoare de 5 lei). 


Tot pentru reducerea costurilor cu combustibili fosili, 
s-a cerut un proiect de introducere a transportului electric 
respectiv a tramvaiului, în anul 1976 elaborându-se un 
studiu de fezabilitate şi oportunitate, dar la care s-a re- 
nunţat pentru a se elabora, mai târziu, un alt studiu pri- 
vind introducerea troleibuzului pe axa Bascov-Centru- 
Arpechim, pentru care s-au şi executat anumite lucrări de 
infrastructură. Din cauza costurilor relativ ridicate s-a re- 
nunţat şi la acest proiect. S-a adoptat în anii '80, din anul 
1985, ca măsură alternativă, pentru că utiliza o energie 
neconvenţională şi era considerată mai economică din 
punct de vedere al investiţiei inițiale şi costurilor ulterioa- 
re de operare, soluția cu alimentare pe gaz metan care a 
fost folosită pe scară largă până în 1991, cu reduceri sem- 
nificative de consumuri de motorină. Acest tip de trans- 
port era ecologic, economic şi eficient din punct de 
vedere al preţului de cost al combustibilului. Instalaţiile şi 
rezervoarele de gaz erau de producţie românească, iar in- 
vestiția s-a făcut şi cu surse proprii. S-au construit stații 
de alimentare cu gaz de la reţeaua de gaz a oraşului atât la 
sediul unităţii, cât şi în capete de linii (Arpechim, Trivale, 
Găvana, Bascov). Cercetări în acest domeniu se făceau şi 
în colaborare cu profesori de la Institutul de Învățământ 
Superior din Piteşti. Un punct minus la această soluţie a 
fost dimensiunea mare a rezervoarelor de gaz care supra- 
solicitau structura autobuzului cu implicaţii în reducerea 

duratei de viaţă a acestora şi afectarea manevrabilităţii şi 
stabilităţii, pe traseele în pantă din Piteşti, cauzată de ridi- 
carea centrului de greutate. De remarcat că, în toată 
această perioadă a utilizării alimentării pe gaz, nu au exis- 
tat evenimente majore în exploatare care să pună în peri- 
col viața călătorilor. Azi, la aproape 28 de ani de la 
experiența românească, există în lume tehnologii de ali- 
mentare cu gaz a motoarelor de autovehicule pentru un 
transport ecologic cu preţ redus de cost pe kilometru. 

















Fig. 4. Anii '80, autobuz românesc DAC 117 UD, echipat 
cu instalaţie pe gaz — şofer Toma Marin. 


Din luna decembrie 1979 se înființează, prin decretul 
379/1979 din 9 noiembrie, Întreprinderea Judeţeană de 
Transport Local Argeş (I.J.T.L.) în cadrul căreia transpor- 
tul local din Piteşti funcționează tot ca secție de Exploata- 
re-Transport, înființată prin decretul 379/1979 din 9 
noiembrie. În acelaşi an, se preia de la S.U.T. Piteşti şi de 
la Direcţia Judeţeană de Drumuri sectorul de transport 
marfă cu autobasculante, având ca beneficiar Trustul de 
Construcţii Argeș. (T.C.A.). În anul 1980 este preluată 
activitatea de transport călători din oraşele Câmpulung şi 
Curtea de Argeş. 

Din februarie 1991, prin Decizia Prefecturii Judeţului 
Argeş nr. 36/01.02.1991, în baza legilor nr. 15/1990, şi 
nr. 31/1990, ia ființă Regia Autonomă „IRANSLOC” 
ARGEŞ, ca persoană juridică, înregistrată la Camera de 
Comerţ şi Industrie Argeş sub nr. JO3/180/25.03.1991, 
având ca obiect de activitate transportul de călători pentru 
municipiul Piteşti, oraşele Câmpulung şi Curtea de Ar- 
geş. Activităţile de transport-marfă şi de taxi se desprind 
de activitatea de transport în comun cu autobuze, iar în 
anul 1995 activitatea de transport călători pentru oraşele 
Câmpulung şi Curtea de Argeş este preluată de „Edilul” 
Câmpulung, respectiv „Gosarg” Curtea de Argeş. 

În anul 1996, prin Hotărârea Consiliului Local Muni- 
cipal nr. 75 din 26 octombrie 1996, activitatea de trans- 
port-călători este înglobată în cadrul Regiei Autonome 
„Regotrans”, ca Secţie Exploatare-Transport a acesteia. 
În anul 2000, prin H.C.L. nr. 28 a Consiliului Municipal 
Piteşti, se înființează prin divizarea regiei „Regotrans”, 
societatea pe acțiuni „S.C. Publitrans 2000 S.A.”, având 
ca acționar unic Consiliul Local al Municipiului Piteşti. 
Conform Actului constitutiv al societăţii pe acţiuni "S.C. 
Publitrans 2000 S.A. Piteşti”, domeniul principal de acti- 
vitate este transportul terestru de călători pe bază de gra- 

fic. Transportul de călători se face în baza unui contract 
de concesiune a serviciului public de transport în comun 
cu autobuze, încheiat între „S.C. Publitrans2000 S.A.” 
Piteşti şi Consiliul Local al Municipiului Piteşti, aprobat 
prin H.C.L. nr. 337 din 28 septembrie 2005. Astfel, locui- 
torii municipiului Piteşti dispun de un serviciu public care 
respectă principiile de bază şi dispoziţiile generale legale 
prevăzute de legislaţia în vigoare. În această perioadă au 
avut loc mai multe restructurări de activitate şi personal 
pentru adaptarea la piaţa de transport din municipiu. 15 
autobuze noi, MAZ 103, s-au cumpărat în anii 2003 şi 
2005. 











Fig. 5. Anul 2005, autobuze MAZ 103. 


La 1 martie 2008 a avut loc asocierea în participațiune 
dintre „S.C. Publitrans 2000 S.A. Piteşti” cu Asocierea 
S.C. C.N.C.D. S.A. — S.C. Girexim S.A., în scopul mo- 
dernizării transportului public local de călători în munici- 
piul Piteşti, conform H.C.L. 78/12 februarie 2008, în baza 
contractului de asociere în participațiune nr. 1029/22 fe- 
bruarie 2008 încheiat între părțile mai sus menţionate, 
aprobat de către Consiliul Local al Municipiului Piteşti. 





Fig. 6. Anul 2008, la 1 martie, autobuze BMC 250 SLF BELDE 
şi un nou orizont 


— va urma — 

Protecţia socială în Piteştiul 
de acum un veac şi jumătate 


Operele de caritate — îngrijirea orfanilor, a suferinzi- 
lor, a bătrânilor, precum şi a oamenilor aflaţi în dificultăți 
economice — au fost în Evul Mediu în competenţa Biseri- 
cii. În epoca modernă, odată cu spiritul de laicizare a so- 
cietăţii în general, dar şi cu procesul de secularizare a 
bunurilor Bisericii, toate aceste activităţi au fost preluate 
de către autoritățile statului, ale comunelor urbane sau 
locale. Acest proces, de protecție socială, se reflectă şi în 
documentele Primăriei Piteşti, începând chiar cu perioada 
regulamentară (1831-1848;1848-1858). În 1834 erau or- 
ganizate lazaretele pentru bolnavii de holeră, iar încă din 
1837 existau contracte cu brutarii şi măcelarii din Piteşti 
pentru ca aprovizionarea oraşului cu pâine şi carne, deci 
cu alimente de strictă necesitate, să fie făcută la preţuri 
fixe. În acelaşi an autorităţile oraşului au stabilit fonduri 
pentru înmormântarea oamenilor săraci, dar şi pentru 
amenajarea unui spital în oraş. Discuţii pentru angajarea 
unui medic în oraş, respectiv Franz Rudolf, se înregis- 
trează şi în 18571. Dovada că această problemă nu a fost 
soluţionată, este şi cererea primarului Piteştiului din 1858 
către caimacamul Ţării Româneşti pentru înființarea unui 
post de medic în oraş. 

Mai multe cereri înregistrate la primăria Comunei ur- 
bane Piteşti vizează acordarea de ajutor unor văduve fără 
niciun fel de mijloc de subzistență, în condiţiile în care 
mai au şi trei-patru copii. Un caz impresionant este cel al 
văduvei unui vidanjor — se specifică şi faptul că era ţigan — 
care primeşte suma de cinci lei după ce soţul său a murit 
accidentat, (înecându-se într-o latrină). Astfel, după 20 de 
ani de serviciu, pentru văduva sa cu trei copii, comuna îi 
acordă... cinci lei, o franzelă costând un leu şi cincispre- 
zece bani! 

La Arhivele Naţionale din Piteşti — s-au înregistrat 
următoarele cereri de ajutorare a unor femei sărace: în 
1834 se cere „ajutorarea femeii Uţa, soţia răposatului 
Dincă pescarul, fiind lipsită de mijloace de existență”; în 
1890, Zamfira Văduva cere ajutor din „Casa Milelor”?. O 
altă cerere aparţine Mariei Teodorescu, „de a i se fixa o 
pensie lunară pentru că este săracă şi are şi o fiică în stare 
de alienațiune mintală”. Cererea este respinsă, motivaţia 
Consiliului Comunal fiind aceea că Ministerul de Interne 
a scos din buget asemenea pensii. Păuna Văduva cere îm- 
brăcăminte şi aşternut pentru „idioata Lina”. Nu se păs- 
trează şi rezoluţia pe care consilierii piteşteni au dat-o 
acestei cereri”. 

În Piteşti sunt şi femei cu suflet care încheie contracte 





! Arhivele Statului — filiala Piteşti, fond Primăria Piteşti, ds. 13/1857. 
? Ibidem, ds. 19/1890, f. 113. 
3 Ibidem, f. 3. 

cu primăria pentru îngrijirea copiilor orfani. Deci servici- 
ul de „mamă socială” exista încă de la sfârşitul secolului 
al XIX-lea! Un astfel de exemplu este cel al piteştencei 
Ilinca Drăguşin Gheorghe, care ia pentru creştere copilul 
orfan Ştefan Ilarionescu, „găsit lepădat în ziua de 28 mar- 
tie 1890, la Biserica Trivale”. Femeii i se acordă 20 de lei 
lunar conform contractului şi 20 de lei pentru „scutece şi 
botez”. 

În 1891 se acordă un ajutor de 20 de lei pentru „infir- 
ma Zinca Rădulescu din spital, pentru a putea cumpăra 
cele necesare de îmbrăcăminte”*. Tot în 1891 se acordă o 
pensie de 57 de lei şi 33 de bani pentru văduva Zinca Ni- 
colescu, pentru soțul său Dimitrie care a făcut serviciul 
15 ani la primărie“. Cererea Lucsandrei Grigorescu de a i 
se acorda ajutor de 20 de lei pentru întreţinerea copilei 
Paraschiva Teodorescu care nu are părinți sau rude este 
rezolvată pozitiv prin acordarea de 20 de lei lunar din 
Fondul Milelor”. 

Ultimul an al secolului al XIX-lea este şi el asaltat de 
cereri de ajutor. Astfel Ana Teodorianu cere ajutor din 
Fondul Milelor” pentru că „este sărmană, cu patru copii, 
lipsită chiar de existenţa zilnică, deoarece casele pe care 
le are” de la răposatul soţ sunt „afectate” la bancă şi cu 
„chiria abia se plătesc ratele”. Profira Bănescu, de 77 de 
ani, văduvă de 37 de ani, cere ajutor de la Primăria Piteşti 
şi i se acordă 10 lei pe lună'. 

În 1901, Rada Dumitru Moroiu din Piteşti cere ajutor 
pentru existenţa zilnică, fiind fără picioare şi neavând pă- 
rinți sau rude. Cererea este respinsă, fiindcă nu există 
fond pentru astfel de pensii. Se recomandă ajutor din 
Fondul Milelor, „cu cât se va crede de cuviinţă”. În ace- 
laşi an, Elena Vasilescu, zisă şi Opriţeasca, cere ajutor de 
90 de lei, „fiind bolnavă şi fără ajutor”. Deşi aceasta a 
construit pe locul bisericii „Maica Precista” din coastă o 
pereche de case care vor rămâne bisericii, „pe când era 
sănătoasă”, solicită ajutor de la primărie (care i se şi 
aprobă)”. 

În 1904 se înregistrează o cerere insolită către Primă- 
ria Piteşti: C. Nedelcovici solicită un ajutor pentru „a 
cumpăra trusou” fetei sale care este de măritat. În unani- 
mitate este respinsă cererea, „întrucât primăria nu poate 





4 Ibidem, £. 41. 

5 Ibidem, ds. 10/1891, £. 150. 
* Ibidem, ds. 1/1898, f. 68. 

7 Ibidem, f. 21. 

* Ibidem, ds. 19/1900. 

” Ibidem, £. 2. 

'9 7bidem, £. 37. 

"! Ibidem, ds. 3/1901, f. 29. 
"2 Jbidem, £. 7. 

face asemenea ajutoare, dar i se vor da din Fondul Mile- 
lor 40 de lei”'5. Anul 1904 înregistrează şi foarte multe 
cereri de adopţii. Astfel o familie cere să crească „fără 
nicio plată, pe copilul Ion” ce fusese dat în îngrijire 
doamnei Liza Constantin Ene şi pe care vor să-l înfieze!*. 
În şedinţa din 3 februarie 1904 a Consiliului Comunal 
Piteşti se discută cazul altui copil, Constantin Popescu, 
care este rămas pe drumuri deoarece tatăl său a fost „lovit 
de dambla şi se află în spital şi nu are niciun fel de ave- 
re”. „Primăria este datoare a îngriji de astfel de copii ne- 
norociți”. Copilul este dat „în gazdă, care primeşte 20 de 
lei lunar”. 

N. Stoenescu cere a lua în îngrijirea sa „fără plată, pe 
orfana Florica, aflată în creştere la Leana I. Potcovaru” 
(doreşte s-o adopte, „privindu-l pe dânsul toate cheltuieli- 
le adopţiunei”)'”. Din acelaşi dosar, aflăm că soţii Bidică 
solicită adoptarea copilului Radu Constantinescu pe care 
îl creşte primăria şi care e dat în îngrijire unei femei. 
Consiliul, în unanimitate, respinge cererea, „neinspirând 
solicitantul destulă încredere”!€. Pentru ajutorarea bolna- 
vilor fără venituri, primarul oraşului, N. Constantinescu, a 
emis o „publicaţie” la 5 august 1885 prin care populaţia 
oraşului era informată că „medicul urbei dă consultaţii 
gratuite la primărie celor săraci şi se deplasează chiar la 
domiciliul bolnavilor, între orele 12-14 zilnic". 

Din păcate, în epocă au existat şi foarte mulţi copii 
abandonaţi. La Arhivele Statului — filiala din Piteşti, exis- 
tă un întreg dosar, cu peste 200 de file şi 390 de poziţii, în 
care sunt înregistraţi copiii „găsiți lepădaţi” în Piteşti, în 
perioada 1867-1925. În aproximativ jumătate de secol 
sunt aproape 400 de copii abandonaţi, în medie opt-nouă 
copii pe an. Cei mai mulţi au fost găsiţi în 1875, 14 copii, 
în 1876 — 12 copii, în 1878 — 11 copii iar în 1874 — 21 de 
copii. Din fericire, pentru anii 1881 şi 1894 nu s-a găsit 
nici un copil abandonat. Situaţia statistică prevedea urmă- 
toarele rubrici: data găsirii pruncului, locul unde s-a găsit 
pruncul lepădat, numele persoanei care l-a găsit, numărul 
hârtiei cu care l-a prezentat, sexul pruncului, numele ce 
poartă pruncul sau care i s-a dat la botez, numărul actului 
de botez, numele femeii care l-a luat spre creştere, data 
contractului, termenul angajamentului, observaţii (dacă a 
încetat din viaţă, dacă s-a dat „de suflet” sau, în cazurile 
cele mai fericite, a fost înapoiat mamei). În februarie 
1867 sunt găsiţi doi copii, iar în iulie şi noiembrie — câte 
unul. Locurile în care erau găsiţi copiii erau din cele mai 
diverse şi neaşteptate uneori: spital (îşi abandonase copi- 
lul o servitoare săracă), Biserica „Mavrodolu”, lângă cup- 
toarele de cărămidă de pe malul râului în Târgul din Vale, 
sub şopronul comenzii de foc, la uşa bisericii „Sf. Nico- 
lae”, în bozii, lângă drum, în amvonul bisericii „Sf. Nico- 
lae”, pe o laviţă la poarta unui dogar de pe strada Podul 
Argeşului, pe taraba unui abagiu, pe treptele scării de la 
biserica „Mavrodolu”, la intrarea unei prăvălii etc. În 
1915, la 10 noiembrie, un băiat a fost părăsit într-o căruță 





'5 Ibidem, ds. 3/1904, f. 40. 
'4 Ibidem, £ 3. 

15 Ibidem, £. 7. 

'* Ibidem, f. 14. 

"7 Ibidem, ds. 13/1885, f.6 


Restituiri Pitești nr. 8/2013 


file de istorie 


în piaţă, iar altul în sala de aşteptare a gării Piteşti. De 
asemenea, în februarie 1915, în trenul de persoane Bucu- 
reşti — Curtea de Argeş a fost găsită o fetiță, botezată de 
primărie Ana Speranța (decedată din păcate în aprilie 
1915). Un caz ciudat se înregistrează în 1913, când doi 
copii, fetiţă şi băiat, sunt luaţi de primărie pentru că tatăl 
a fost arestat fiindcă şi-a împuşcat soţia. Ce soartă au avut 
cei doi copii? Fetiţa Ioana a murit în 1919, iar băiatul, 
probabil mai mare, a dispărut de la domiciliul doicii de- 
semnate de primărie. 











Cei botezați de primărie primeau nume inspirate de 
toponimie: Nicolae Piteşteanu, Ştefan Argeşeanu, Maria 
Piteşteanu, Elena Craioveanu (pentru că fetiţa a fost găsi- 
tă pe strada Craiovei), lonel Argeșescu, Venereanu (copi- 
lul fusese găsit în 1911 în curtea Bisericii „Sf. Vineri”), 
Goleşteanu (copilul fusese găsit în 1912 pe strada „Frații 
Goleşti”), Trivăianu (găsit în 1916 pe str. „Trivale”), nu- 
mele celor care îl luau spre a-l creşte (Filofteia 
Sămăreanu). S-au înregistrat şi nume ciudate, precum Ia- 
cint Lambroso (1921). Erau şi cazuri când mama năştea 
pe stradă sau chiar murea pe stradă. Din păcate, nu toți 
copiii îşi găseau familii adoptive, iar unii se stingeau din 
viață la o vârstă foarte fragedă. Existenţa acestor copii 
relevă inflexibilitatea unei societăţi tradiționale care con- 
damna „păcatul” fără să se gândească la pruncul sacrificat 
fără altă vină decât aceea că s-a născut. De asemenea, se 
relevă lipsa unui aşezământ special pentru mamele aflate 
în dificultate (prea sărace, bolnave sau victime ale unor 
legături interzise de societate). Primăria încerca să supli- 
nească lipsa acestui stabiliment, plasând copiii spre a fi 
crescuţi de vreo femeie, în schimbul unei indemnizaţii 
plătite de comună'*. 

Incursiunea în lumea marginală a Piteştiului relevă un 
mozaic social care completează imaginea unui oraş româ- 
nesc de acum un veac şi jumătate, cu aspecte ale vieţii coti- 
diene, cu frământările oamenilor mai puțin norocoşi, 
specifice fiecărui timp istoric, precum şi cu preocupările au- 
torităților de a găsi soluţii unor probleme de supravieţuire. 





'% Ibidem, ds. 17/1867-1915. 

Piteștii în relatările unor călători străini 
(1800-1850) 


Asupra realităților cotidiene ale Țării Româneşti, precum 
şi a modelelor culturale româneşti, pagini de o mare impor- 
tanță istorică ne-au lăsat călătorii străini care au vizitat teri- 
toriul țării noastre. Deşi supuse unui subiectivism generat de 
cele mai multe ori de false aşteptări şi necunoaştere, relatări- 
le călătorilor străini reprezintă nu numai o sursă bogată de 
informaţii pentru orice aspect al cotidianului din ţările româ- 
ne, ci şi un barometru al evoluţiei culturii şi civilizației ro- 
mâneşti din acele vremuri. O parte din aceşti călători străini 
au trecut şi prin oraşul Piteşti. În prima jumătate a secolului 
al XIX-lea, aceste vizite sunt datorate faptului că Piteştiul 
era stație de poştă şi sediu al isprăvniciei. 

La începutul secolului al XIX-lea, englezul Edward Da- 
niel Clarke poposeşte pentru câteva zile în judeţul Argeş, 
vizitând şi capitala acestuia, Piteşti. Scrierile sale ne arată, 
asemeni altora, şi protocolul diplomatic românesc care pri- 
vea modul în care autorităţile locale trebuiau să se comporte 
cu trimişii străini care treceau pe teritoriul lor: 

La o depărtare de patru ore de Topoloveni, am sosit la Piteşti, 
după ce am călătorit o zi întreagă pe şes. Chiar înainte de Piteşti, am 
trecut râul Dâmboviţa cu ajutorul unei luntre. Domnul ne dăduse un 
ordin pentru patruzeci şi trei de cai şi mai poruncise încă fără ştirea 
noastră ca toţi juzii satelor să se îngrijească de buna noastră găzdui- 
re şi ospătare. Aşadar, datorită acestui fapt, am fost vizitaţi la sosirea 
noastră în Piteşti de cinci sau şase din locuitorii săi cei mai de sea- 
mă. Am fost surprinși de acest fapt şi încă şi mai mult când ne-au 
rugat să le arătăm dorințele noastre, zicând că au primit ordine de la 
domn să ne aprovizioneze cu tot ce ne-ar trebui. Piteşti are o sută de 
case. judecând după cum arată, locuitorii sunt bogaţi. Pământul din 
jur este bine lucrat şi vinul din acest loc este minunat. 

Mai puţin fericită de popasul efectuat în oraşul Piteşti s-a 
dovedit a fi Christine Reinhard ale cărei mărturii ne demon- 
strează diferența mare dintre aşteptările sale şi realităţile în- 
tâlnite: 

Era târziu când am sosit la Piteşti care, ca mărime, este al doi- 
lea oraş din Ţara Românească pe care totuşi îl putem considera un 
sat mic. Acoperişuri de verdeață se întind de la o casă la alta, fă- 
când o boltă deasupra uliţelor. Acestea sunt late abia cât trăsura 
noastră şi ne întrebam ce s-ar fi întâmplat dacă alte trăsuri ar fi 
venit din sens invers; dar acest lucru nu s-a întâmplat niciodată. 
Ne-a primit un boier bogat. Cu toate că aşa-zisul castel avea o în- 
fățişare plăcută, călăuza îngrijorată sfătui pe servitorii noştri să ia 
seama la cufere şi să stea lângă ele, siguranţa în această casă 
părându-i-se îndoielnică, lucru confirmat de dispariţia mai multor 
lucruri ale noastre. Abia ne aşezasem pe canapeaua cea mare ca 
să dormim şi începu să urce pe noi inevitabila cohortă de ploşnite 
şi pureci indigeni. Nefiind chip să te aperi, ne-am hotărât să fugim 
din calea invaziei. 

În aprilie 1813, francezul Auguste de Lagarde beneficia- 





dr. Marin TOMA 


ză în Piteşti de binecunoscuta ospitalitate românească, neui- 
tând să menţioneze mămăliga despre care toți călătorii stră- 
ini spun că este mâncarea tradițională a ţăranului român: 

În noaptea aceasta am dormit la un boier român cumsecade 
care m-a găzduit cu toată bunăvoința vremurilor patriarhale. A tăiat 
vițelul cel gras în cinstea viţelului de aur; dar dacă apa sfinţită de la 
curte este monedă curentă, marele cancelar se poate lăuda că şi-a 
îmbogăţit gazda. La cină am gustat mămăligă, făcută cu mălai şi cu 
lapte; această hrană obişnuită a poporului seamănă cu polinta ve- 
neţiană. Piteşti, de unde-ţi scriu, este un orăşel frumos, aşezat la 
poalele unui munte. 

Aflat în trecere prin Ţara Românească, în anul 1816, 
Ludwig von Sturmer s-a oprit pentru câteva ceasuri şi în ora- 
şul Piteşti. Informaţiile primite din partea lui von Sturmer 
atestă obiceiul existent începând cu secolul al XIX-lea de a 
avea mici cafenele în stațiile de poştă. Apreciate de unii, cri- 
ticate de alţii, ele vor deveni o realitate a cotidianului româ- 
nesc. Călătorul străin este uimit şi fascinat în aceeaşi măsură 
de cromatica pieţei din Piteşti, considerând, asemenea opini- 
ei generale, că acest colț de lume românesc era o altă parte a 
Europei: 

După Măniceşti, staţia următoare a fost Piteşti, pe care l-am 
văzut pe la prânz. Este ceea ce românii numesc aici un oraş şi 
nemţii un târg, pe un şes frumos, e mare şi arătos, cu o mânăstire, 
opt biserici şi mai multe case impunătoare. Ispravnicul, adică cel 
mai de seamă funcţionar, care este mai mare peste un district sau 
cerc judecătoresc, îşi are aici sediul. În timp ce se făceau pregătiri- 
le necesare la staţia de poştă, am fost la cafeneaua rânduită după 
moda turcească să beau o cafea neagră. La maeştrii de poştă cu 
puține excepţii nu se găseşte de mâncare. Cel mult se poate găsi 
ceva în dughenele murdare ale aşa-zişilor bacali sau în crâşme, 
pentru câteva parale, vreun pilaf gătit după felul oriental. Uliţele din 
Piteşti sunt podite, dar destul de prost, cu dulapi grosolani. Când 
am plecat de la staţia de poştă şi am trecut prin piaţă, am văzut un 
tablou foarte neobişnuit. Se înşirau dugheană lângă dugheană. 
Veşminte din cele mai ciudate şi de culorile cele mai discordante 
băteau la ochi în faţa prăvăliilor. Dispoziţia caracteristică, ameste- 
cul pestriţ, portul atât de deosebit, strigătele numeroşilor misiţi cir- 
culând pe acolo, glasurile străine, tot ce mă înconjura îmi dădea 
impresia că mă aflam acum afară din Europa, pe pământ turcesc. 

La scurt timp după numirea sa în funcţia de consul, 
Ludwig Kreuchely von Schwerdtberg l-a condus, în 1820, pe 
contele Schladen, rechemat la Berlin, până la Sibiu pe ruta 
Bolintin, Găeşti, Piteşti, Curtea de Argeş, Sălătrucu, Câineni. 
Iată ce şi-a notat germanul despre popasul efectuat la Piteşti: 

În ziua de 23 am ajuns fără nicio greutate în micul oraş Piteşti, 
foarte plăcut situat pe o colină, într-o vâlcea mănoasă şi înconjurat 
de vii, presărată cu sate şi case ţărăneşti destul de frumoase. Am 
fost găzduiţi în casa unui boier absent; d. de Rasti, ispravnicul din 


' Sursele utilizate au fost volumele I-III din Călători străini despre Țările Române în secolul al XIX-lea, serie nouă, Bucureşti, Editura Academiei 
Române, 2004-2006, după cum urmează: vol. I: p. 66- Edward Daniel Clarke, p. 287 — Christine Reinhard, p. 573 — August de Lagarde, p. 708 — 
Ludwig von Sturmer, p. 919 — Ludwig Kreuchely von Schwerdtberg; vol. II: p. 96- Clausewitz, p. 105 — Robert Walsh, p. 279 — Charles Frankland; 


vol. III: pp. 228 şi 229 — Adrien Louis Cochelet, p. 588 — Nathaniel Burton. 

partea locului s-a îngrijit de toate cât se poate de bine. Acest boier, 
care a fost agentul la Viena al principelui Caragea, este un om foarte 
plăcut, vorbeşte germana şi mai multe limbi europene. În plus are 
meritul de a avea o nevastă încântătoare în toate privințele. Ea a 
venit să prezinte omagii doamnei contese, căreia i-a plăcut tare mult, 
mai ales că era cunoscută la Viena. DI şi d-na Rassti au fost reţinuţi la 
cină de Excelenţele Lor, totul ar fi decurs foarte bine, dacă d! conte n- 
ar fi avut o criză de colită, precum d-na contesă în ajun. 

Diplomatul danez Clausewitz a vizitat pentru o scurtă 
perioadă de timp (30 aprilie — 7 mai 1824) Transilvania şi 
Țara Românească. În jurnalul său de drum, Clausewitz a de- 
scris şi teritoriile româneşti prin care a trecut pe durata călă- 
toriei sale. Relatările sale au fost descoperite abia un secol 
mai târziu de istoricul român Constantin |. Karadja. lată re- 
zumatul acestuia din urmă despre impresiile făcute de orașul 
Piteşti diplomatului danez: 

Clausewitz sosește seara la Curtea de Argeș, pornind a doua 
zi dis-de-dimineaţă. Pe valea Argeșului observă câmpii întinse de 
porumb, iar drumul se îndreaptă. Se schimbă caii la Mănicești și la 
Pitești, unde sunt dughene multe. Călătorul fu bine primit și poftit la 
masă de șeful poștei, Steriopulo, un grec, vorbind bine germana și 
italiana. Acesta avea o casă frumoasă, bine mobilată și poseda, 
între altele, un fotoliu englezesc, îmbrăcat cu piele roșie. Grecul 
era frumos îmbrăcat, după moda orientală, cu ișlic roșu, brodat cu 
fir și papuci de piele de aceeași culoare. Tot acolo mai observă și 
grajdul pentru caii poștei, 80 la număr, bine zidit și întreținut. Pe 
lângă casă, o grădină cu zarzavaturi. Așezare gospodărească ce 
face impresie călătorului, după pustiurile frumoase dar inculte, pe 
care le străbătuse în drum. 

Englezul Robert Walsh petrece şi el câteva zile în oraşul 
Piteşti tot în anul 1824. Din mărturiile sale observăm că în 
anumite zone din Ţara Românescă se instituise carantina din 
cauza ciumei. Cafeaua caldă pe care o bea Walsh înainte de 
scurta sa odihna certifică faptul că în Piteşti se generalizase 
consumul de cafea. Iată descrierea făcută de englez: 

Pe la orele șase dimineața am ajuns lângă oraşul Piteşti şi când 
se lumina de ziuă am fost opriţi de o strajă şi de o barieră. Am aflat 
aici că se stabilise o carantină întrucât ciuma nu pătrunsese încă în 
oraşul acesta. Nimănui nu i se îngăduia să treacă «dacă venea» din 
locurile arătate ca fiind contaminate: astfel că ne temeam să nu fim 
opriţi aici sau siliţi să ne întoarcem înapoi; dar Mustafa a stăruit invo- 
când drepturile noastre de curieri, arătând ceea ce numea el depeşe- 
le sale şi astfel am mers mai departe. Durerea mea de cap era acum 
atât de nesuferită încât ar fi trebuit să-mi caut oarecare odihnă aici, 
Chiar şi într-o casă molipsită de ciumă. Am găsit o odaie curată şi 
confortabilă în dosul dughenei unui băcan grec; aici am căpătat puţi- 
nă cafea caldă, m-am întins pe o pernă după sobă şi după ce am 
dormit un ceas, m-am trezit liber de orice durere. Oraşul Piteşti este 
alcătuit dintr-o mie de case, dintre care unele aparțin boierilor. Sunt 
aşezate în curți împrejmuite cu garduri de lemn, având o înfăţişare 
de măreție şi eleganță. 

În călătoria din 1827 prin Banat şi Țara Românească, că- 
pitanul de marină englez Charles Colville Frankland a trecut 
pentru o foarte scurtă perioadă de timp şi prin oraşul Piteşti, 
despre care şi-a notat şi câteva impresii. Căpitanul englez 
apreciază cochetăria Piteştilor şi este impresionat de gospo- 
dăria ispravnicului Steriopol: 

Pe la ora două fără douăzeci de minute am ajuns la Piteşti, un 
sat mare izolat sau orăşel; am găsit aici urme de comert, ca de 
pildă bazare, prin care ne-am plimbat parcurgând ulițe podite sau 
stradale; toţi negustorii şi prăvăliaşii erau îmbrăcaţi în costume 
greceşti sau turceşti. În Piteşti sunt mai multe case arătoase apar- 
ținând boierilor români. Şi prietenul nostru Steriopol pare a aparține 

acestei clase, judecând după splendida înfățișare a casei sale. Aici 
începi să simţi că ai părăsit Europa şi ai sosit în mijlocul unui popor 
deosebit, atât de mult obiceiurile şi costumele Orientului au început 
să se asemene lor înșiși. Am vizitat un conac ce aparţinea priete- 
nului nostru Steriopol şi am văzut câteva orătănii şi fazani frumoşi 
în curtea sa, înconjurată cu o frumoasă palisadă. 

La sfârşitul anului 1834, Adrien Louis Cochelet, numit 
consul general al Franţei în principatele dunărene, aflat în 
drum spre Bucureşti, petrece o noapte şi în oraşul Piteşti 
despre care îşi notează şi câteva păreri. Consulul francez este 
găzduit de Dincă Brătianu, ispravnic în acele timpuri, a cărui 
ținută şi curtoazie îl impresionează: 

Abia la 7 seara am ajuns la Mănicești, unde ne-am băut ceaiul 
într-o cabană sărăcăcioasă, iar la Pitești am ajuns numai spre di- 
mineaţă la orele două. Când am coborât din trăsură am fost întâm- 
pinat de un domn distins, ce purta pălăie, uniformă și spadă 
asemenea subprefecţilor noștri, cu deosebirea că broderia de la 
haină era în argint și în loc să fie în formă de ghiriandă de stejar 
era în formă de foi de măslin ca cea a consulilor francezi. Acest 
personaj era ispravnicul sau prefectul de Pitești (este vorba de 
Constantin „Dincă” Brătinanu n.n.). M-a primit în salonul său unde 
mi se pregătise o gustare minunată numai pentru mine; în ciuda 
insistențelor mele, prefectul nu a vrut să îmi ţină companie. Fata sa 
(Ana Furduescu n.n.), care vorbea destul de bine franceza, mi-a 
servit drept tălmaci pentru a-i mulțumi tatălui său pentru buna pri- 
mire. A doua zi am plecat la ora nouă. Ispravnicul era tot în unifor- 
mă. M-a acompaniat cu o escortă de cinci oameni până la 
marginea judeţului său. 

În călătoria sa prin Țara Românească, la jumătatea anului 
1837, englezul Nathaniel Burton se opreşte şi în Piteşti des- 
pre care ne lasă o imagine destul de bogată în amănunte: 

În sfârşit, am ajuns la Piteşti care, deşi nu e atât de mare, este 
o localitate tot atât de pestriță ca Bucureşti, pe jumătate turcească, 
pe jumătate europeană. Fasole verde amestecată cu grăsime de 
porc sau cu un fel de sos, sau din întâmplare cu apă şi astfel pre- 
gătite ca un fel de supă a fost singura mâncare pe care mi-am pu- 
tut-o procura. Este un fel de bucate foarte obişnuit în Ţara 
Românească. Aceste bucate nu sunt deloc neplăcute la gust şi 
sunt numite fasole. Locuitorii mănâncă mult porc, excelează în a-l 
pregăti, făcând un fel de costiţă care fiind numai sărată, se mănân- 
că cu pâine. N-am văzut niciodată carne slabă, afară doar la Bucu- 
reşti, ci numai bucăţi pătrate de slănină albă, tare. Era lipsă de 
orice altă hrană animală; vinul lor este uşor, de culoare deschisă 
gălbui şi cu gust acru. Casele mai bune erau acoperite cu şindrilă 
de forma ardeziei şi de culoarea ardeziei sau roşii. 

Din cele observate în relatările călătorilor străini amintite 
mai sus, putem aprecia importanţa tot mai mare pe care ora- 
şul Piteşti o avea la nivelul Țării Româneşti. Oraşul provenit 
dintr-un târg se dezvolta şi începea să capete eclectismul ca- 
pitalei Bucureşti. Sediu al isprăvniciei, staţie de poştă, centru 
negustoresc, Piteştiul era şi un loc în care tot mai mulți bo- 
ieri îşi construiau locuinţe impunătoare. Scrierile călătorilor 
străini demonstrează perioada de modernizare a Țării Româ- 
neşti evidentă şi în cazul Piteştiului, acolo unde Dincă Brăti- 
anu îl primeşte pe consulul francez în uniformă modernă 
(evenimentul se petrece în timpul perioadei regulamentelor 
organice). Notele de călătorie redate de noi oferă informaţii 
interesante pentru mai multe domenii de cercetare precum 
antropologia culturală, istoria imaginarului şi a mentalități- 
lor, istoria artei culinare şi a vestimentaţiei, istorie a trans- 
portului etc. Ele constituie, în ansamblul lor, pagini din 
istoria cotidiană a oraşului Piteşti. 

Târguri și hanuri în Piteștiul de altădată 


Se tot spune că Piteştiul a fost cândva un târg. Dar pu- 
ţini concitadini s-au aplecat să se documenteze privind 
această etichetare, mai ales că ar trebui ca şi alte oraşe din 
ţară să fie la fel catalogate, ca târguri, că nu?!, doar prin 
această activitate de negoţ a început dezvoltarea economi- 
că şi socială a majorităţii oraşelor din Ţara Românească. 
Caracteristicile geografice ale aşezării Piteştilor — şi anu- 
me poziţia cheie în rețeaua căilor de comunicație medie- 
vale, precum şi amplasarea la zona de contact dintre 
dealurile subcarpatice şi câmpia Dunării — au creat premi- 
sele dezvoltării unei pieţe de schimb a produselor interne 
şi externe, care, la rândul ei a favorizat dezvoltarea meşte- 
şugurilor. În acest stadiu, atins probabil de Piteşti încă în 
faza premergatoare unificării teritoriale şi politice a Ţării 
Româneşti (ante 1330)', târgul definit ca loc de schimb 
periodic a devenit târg-oraş. 





T 


ATI Im e 
LL LE 1 BE | RI | 








A 





Târgul săptămânal din Piteşti, 1942 


În evul mediu, un rol important l-au avut târgurile şi 
bâlciurile în dezvoltarea economică a Piteştiului. Poate că 
această activitate destul de importantă în perioada respec- 
tivă, în comparaţie cu aşezările importante din jur, a influ- 
ențat mentalul colectiv ca Piteştiul să fie considerat un 
târg. Caracteristica definitorie că oraşul nostru a fost un 
târg, o reprezintă amplasarea acestuia la intersecţia princi- 
palelor (şi puţinelor) căi de comunicaţie cu Transilvania, 
respectiv Europa, cu Bucureştiul, cu Peninsula Balcanică, 
etc. Începând cu sec. al XV-lea, Piteştiul a jucat un foarte 
important rol comercial pentru Ţara Românească. Fiind 
unul din cele mai active centre de comerţ intern şi extern 
la acea perioadă, Piteştiul a mijlocit schimburile de produ- 
se între oraşele şi satele din Argeş, Muscel, Olt, Teleor- 
man, Dâmboviţa, Vâlcea, Vlaşca, Ilfov, dar şi dintre 





! Dinu C. Giurescu, Țara Românească în veacurile XIV — XV, Bucureşti, 
1973, p. 309. 

oraşele din Ardeal, Europa (Budapesta, Viena, Veneţia) şi 
ţările balcanice (Nicopole, Vidin, Istambul). 

Târgul din Piteşti sau Târgul din afară a funcţionat în 
toată perioada evului mediu şi a contribuit la dinamizarea 
activităților comerciale şi de manufacturi din oraş. Aici se 
vindeau îndeosebi produse agricole şi meşteşugăreşti, dar 
se încheiau şi tranzacții între negustori. Târgul săptămânal 
local era cunoscut încă din secolul al XVII-lea, în timpul 
lui Matei Basarab, fiind foarte frecventat, atât de negusto- 
rii din ţară cât şi de cei din străinătate. La începutul sec. al 
XVIII-lea şi începutul sec. al XIX-lea târgul a continuat să 
funcționeze ca un obor, fiind prevăzut într-o listă din anul 
18067. Denumirea lui era Târgul din afară sau Târgul din 
Vale. Era un târg săptămânal la marginea, pe atunci a Pi- 
teştiului, amplasat în zona străzii Oborului de astăzi. Ma- 
tei Basarab, a construit aici, cam pe amplasamentul fostei 
străzii Teiuleanu şi actualei străzii Târgu din Vale, o curte 
domnească, mai mică cei drept decât cea construită de 
Neagoe Basarab în zona Geamăna în perioada 1512-1517. 
Acestei curţi domneşti i s-a spus „Cutişoara” pentru ca ea 
era limitată la o casă a slujbaşilor domneşti care suprave- 
gheau activitatea târgului din afară. Amplasamentul Cur- 
tişoarei, mai bine zis al locului ce păstrează amintirea 
proprietăţii domneşti, este astăzi precizat datorită descope- 
ririi, în 1976, a vechiului han situat pe strada Târgu din 
Vale, la sud de linia ferată. Amplasamentul excentric al 
Târgului din Vale se explică prin apropierea de zona mori- 
lor consemnate documentar, până în gura Geamenei. Se 
presupune că a fost, la început, un târg al făinii, după care 
s-a extins cu obor de vite. În acest târg se desfăceau pro- 
babil şi produse de tăbăcărie, ţinând seama că în apropiere 
se afla gruparea tăbăcarilor din strada Brâncoveanu. 

Evoluţia vieţii economice i-a determinat pe piteşteni ca 
în anul 1811 să intervină la divan pentru a li se încuviința 
un târg săptămânal, cu obor de vite, scutit de vamă, la 
marginea oraşului, pe moşia mânăstirii Cotmeana. Diva- 
nul a răspuns ispravnicilor din Argeş, că aprobă înfiinţarea 
târgului, dar vama trebuie neapărat plătită. Este vorba de 
„Târgul din Deal” care se ţinea săptămânal pe terenurile 
moşiei Stăneasca, amplasat pe locul actualului cimitir si 
unităţii militare din cartierul Trivale. Chiar dacă nu era cel 
mai vechi târg al oraşului, a funcţionat probabil concomi- 
tent cu Târgul din Vale, adică în prima fază de organizare 
a structurii urbane, avînd în vedere avantajele platoului 
situat lângă calea Smeurei. Calea Smeurei reprezenta de 
fapt legătura cu oraşul a drumului Topanei, drum ce lega 
Piteştiul de Drăgăşani. Drumul Topanei a avut în evul 
mediu o importanţă deosebită pentru desfacerea la Piteşti 
a produselor agricole din zona Drăgăşanilor şi a vitelor din 
zona de dealuri dintre Argeş şi Olt. La sfârşitul sec. al 





2 Popa Petre, Paul Dicu, Silvestru Voinescu, Istoria Municipiului Piteşti, 
Bucureşti,1988, p. 70. 

XVIII — târgul este indicat, în hărţi austriace, ca decăzut în 
favoarea legăturii cu Oltul prin Bascov, Deduleşti, Ostro- 
veni. Cu toate acestea Târgul din Deal a continuat să func- 
ționeze până în sec. al XIX-lea. 

Un târg organizat numai toamna, la culesul viilor era, 
„Târgul de sub Dealul Piteştilor” (Târgul din Dealul Pi- 
teştilor sau Târgul Dealului) de la Ştefăneşti. Era un târg 
anual foarte vechi al Piteştilor, cu rol important pentru 
comerțul cu vin, deoarece se desfășura pe moşia oraşului. 
O cruce de piatră din 1635 ridicată de Matei Basarab pe lo- 
cul unde se ţinea Târgul Dealului precizează cuantumul dă- 
rilor pe vinăriciul domnesc. Pe linie administrativă, târgul 
era situat în alt judeţ, întrucât actuala comună suburbană 
Ştefăneşti a făcut parte din judeţul Muscel (în trecut judeţul 
Muscel — Pădureţi) până în anul 1952. Mult timp s-a afirmat 
că acest târg ar putea fi anterior apariţiei Piteştilor, dar acest 
lucru nu s-a demonstrat. Toponimul “Dealul Piteştilor” in- 
dică o vechime mai mare a aşezării medievale Piteşti față de 
târgul care se desfăşura toamna în „Dealul” care purta nu- 
mele oraşului. Târgul dealului a avut un rol de a echilibra 
participarea satelor din „dealul Piteştiului” (Valea Mare, 
Ştefăneşti, Goleşti, etc.) la schimburile periodice, fără obli- 
gaţia de a traversa râul Argeş, în contextul unității comerci- 
ale dintre oraş şi satele de pe celălalt mal al Argeşului. 
Târgul a funcţionat până în jurul anului 1911. 

Un târg similar se pare că a fost şi în Valea Mare Pod- 
goria, sat care aparţinea de comuna suburbană Ştefăneşti- 
Piteşti. Dreptul de a ţine târguri anuale în Dealul Piteştilor, 
în perioada culesului viilor, a fost obţinut în finele secolu- 
lui al XVIII-lea şi de către mânăstirile Câmpulung şi Ho- 
rezu”. Începând cu a doua jumătate a secolului al XVIII- 
lea, a funcţionat în satul Goleşti, târgul de pe moşia mare- 
lui boier Radu Golescu. O parte din veniturile târgului şi 
bâlciurilor de sub Dealul Piteştilor era întrebuințată pentru 
întreţinerea spitalului mânăstirii Pantelimon“. 

Pe lângă târgul săptămânal, Târgul din afară, în Piteşti 
se ţineau târguri temporare (bâlciuri, iarmaroace), la anu- 
mite date ale anului. Bâlciurile aveau o tradiţie şi constitu- 
iau evenimente însemnate în viața economico-socială a 
oraşului. Bâlciurile constituiau o sursă de mari venituri 
pentru domnie, boieri, mânăstiri, oraşe şi orăşeni. La înce- 
putul secolului al XIX-lea erau notate într-un document 
următoarele date ale bâlciurilor: 23 aprilie (Sf. Gheorghe), 
la Înălțarea Domnului (dată variabilă), 20 iulie (Sf. Ilie) şi 
29 augustf. Durata cea mai mare o avea bâlciul din 23 
aprilie. Localnicii foloseau în mod curent cuvântul târg şi 
mai puţin termenul bâlci. 

Dezvoltarea comerțului în Piteşti a determinat apariția 
hanurilor. Ele îndeplineau nu numai funcţia de găzduire a 
călătorilor, dar în ele se încheiau tranzacții comerciale în- 
tre negustori şi în acelaşi timp serveau ca antrepozite şi 
locuri de schimb de mărfuri. Hanurile piteştene dispuneau 
de încăperi adecvate activităților economice, de curţi, ma- 
gazii, grajduri, fânare, etc. Cele mai cunoscute au fost, în 





ÎN. Iorga, Opere economice, III, p. 375. 

* A. Oţelea, Pătrunderea comerțului românesc în circuitul internațional, 
Bucureşti, 1977, p. 87. 

* D. Ciucă, Un perilipsis al bâlciurilor din târgurile din Țara Româneas- 
că, RA, XII, nr. 2, Bucuresti, 1969, p. 276 

pragul sec. al XIX-lea, hanul Episcopiei Argeş şi hanul 
schitului Buliga”. Hanul Episcopiei Argeş era amplasat pe 
locul actualei pieţi publice Vasile Milea. 

Hanul ,„,Curtişoara ” din strada Târgu din Vale se pare 
că datează cel mai târziu din sec. al XVIII — şi despre el se 
vorbeşte într-un act din 26 iulie 1847, prin care frații loan 
şi Drăghici Budişteanu fac un schimb de proprietăți cu 
polcovniceasca Anica Enghel, amintindu-se şi „o întindere 
de loc cu han de zid pe dânsul, în marginea oraşului Pi- 
teşti, care se numeşte Curtişoara şi pe care se face şi târgul 
de săptămână al oraşului, în toate vinerile...””. 











Târgul săptămâna din Piteşti. Cârciumarul Constantinescu, 1942 


Este de presupus a fi existat un han în strada Brânco- 
veanu nr. 25. Amplasarea clădirii atribuită lui Constantin 
Brâncoveanu este egalată doar de hanul Gabroveni din 
strada Sf. Vineri. Se vede că aici ar fi fost construit un han 
domnesc de Constantin Brâncoveanu şi modernizat în 
1800. Clădirea are caracteristicile arhitecturale neoclasice 
(frontul şi tratarea intrării boltite) ce o situează în primele 
decenii ale sec. al XIX-lea. 

Hanul Gabroveni sau hanul Cuţitaru din Piteşti a fost 
construit în 1877. Clădirea în stil tradiţional, a fost ridicată 
pe baza autorizaţiei nr. 1 768 din 15 aprilie 1877, eliberată 
negustorului Hristea Hagi Vasiliu, originar din Gabrovo 
(Bulgaria). „Aici veneau negustorii să mănânce şi să bea 
vin, iar caii îi lăsau în spate” spune un cronicar al vremii. 
Clădirea era de culoare galbenă, în formă de U cu trei nive- 
le şi avea treizeci şi opt de camere, optsprezece camere la 
parter şi douăzeci la etaj, două beciuri la subsol şi o anexă. 
Terenul inițial avea 7200 mp, iar construcţia avea curți inte- 
rioare şi exterioare şi o grădină. Din 1908 proprietar al ha- 
nului a devenit Raicu Vasiliu Cuţitaru. Înscris pe lista 
monumentelor urbane, edificiul este restituit după 1993, dar 
astăzi se prezintă într-o stare de degradare avansată. 

Cunoaşterea din timp a valorii unui ansamblu istoric 
sau a unor clădiri, ceea ce nu s-a întâmplat în regimul co- 
munist, ar fi impus conservarea şi restaurarea multora din- 
tre acestea, iar azi am fi putut să admirăm sau chiar să 
utilizăm locaţii ale hanurilor de altădată. 





S Popa Petre, Paul Dicu, Silvestru Voinescu, op. cit.,, p. 72. 

7 Eugenia Greceanu, Ansamblul urban medieval Piteşti, Ed. Paralela 45, 
2007, p.30. 

3 Petre Popa, Memento, ediţia II, Ed. Paralela 45, 2008, p. 82. 

Aşezat între dealuri înalte, pe terasele râului Argeş, 
Municipiul Piteşti se bucură de o istorie bogată. Zona Pi- 
teştiului a fost locuită încă din cele mai vechi timpuri, o 
primă dovadă în acest sens fiind descoperirea unor resturi 
fosilizate de faună termofilă din pleistocenul timpuriu şi 
400 de unelte de silex şi cuarţ din paleoliticul inferior. 
Acelaşi tip de unelte datează din epipaleolitic şi au fost 
descoperite mai târziu, dovedind continuitatea aşezării, 
uneltele găsite aparținând culturii Gumelnița. 

Civilizaţia bronzului, creată de traco-geto-daci, este 
probată prin fragmente ceramice(descoperite la intersecția 
dintre Calea Bucureşti şi Bd. Brătianu, zona de sud-est şi 
cartierul Războieni), topoare de piatră şlefuită (descoperi- 
te în zona de sud-vest a oraşului, Calea Craiovei şi Cartie- 
rul Prundu) piese de tezaur şi unelte din corn de cerb 
(zona Expoparc, aici fiind atestată documentar şi o aşeza- 
re). Perioada 800 î.Hr. — 300 î.Hr., prima perioadă a fieru- 
lui, cunoscută sub numele de /Ha/lstart, intersectează 
pentru zona judeţului Argeş Cultura Ferigile, semnalată la 
Piteşti prin necropola tumulară identificată aproape de 
campusul universitar « Gheorghe Doja ». 

Ambiţiile regelui macedonean Filip al II-lea, dovedite 
prin extinderea graniţelor regatului macedonean, a dus la 
intensificarea comerţului cu aşezările de la nord de Dună- 
re. Diferite monede eleno-macedonene datând din secole- 
le IV-I î.Hr., precum şi monede republicane romane (127 
î.Hr. — 44 î.Hr.) au fost descoperite pe actuala rază a ora- 
şului. În secolul III î.Hr. dacii bat monede tip Filip al II- 
lea, acestea fiind tezaurizate la Piteşti şi în împrejurimi. 
De asemenea, în centrul oraşului au fost descoperite mo- 
nede de tip Adâncata-Piteşti. Tot din perioada IV î.Hr — 
III î.Hr. datează cetatea Helis, reşedinţa şefului de trib sau 
a uniunii tribale Dromichaites, conducătorul ordessen- 
silor, având epicentrul pe râul Argessis, denumit de He- 
rodot Ordessos. În perioada 82 î.Hr.- 44 î.Hr., în timpul 
regelui Burebista, conducătorul primului stat dac unit, pe 
aceste meleaguri exista, după unele supoziții, cetatea Ar- 
gedava, considerată reşedinţă oficială. 

A doua perioadă a fierului, La Tene, include perime- 
trul urban actual pe harta aşezărilor getice tradiţionale. În 
secolul al II-lea e.n., pe teritoriul actual al oaşului a fost 
construit un castru roman, cel mai probabil pe fondul răz- 
boaielor daco-romane (101-102, 105-106). Castrul a fost 
descoperit de Paul Dicu în 1968. Învăţatul Ptolemeu din 
Alexandria localiza potulatensii, al patrulea popor din 
grupa a doua a geto-dacilor, iar din lista aşezărilor din 
Dacia, aminteşte de Ad Pirum — Ad Pinum, denumiri ro- 
mane asociate uneori cu Piteşti. După anul 106, actuala 
aşezare a Piteştiului a făcut parte, succesiv, din provincii- 
le romane Moesia Inferior (102-106-117 — 118), Dacia 
Inferior (117-118-168) şi Dacia Malvensis (168-274). 
Comerţul din această perioadă a înflorit, monede romane 
emise în timpul dinastiilor Antoninilor şi Severilor fiind 
descoperite în municipiu. În timpul împăratului Septimus 

Severus (193-211), prin localitate a trecut ceea ce se va 
denumi Valul de la Piteşti, respectiv o parte din Limes 
Transalutanus. Urme ale limesului încă mai erau vizibile 
în anul 1896 lângă gara oraşului. După retragerea aurelia- 
nă din 271, aşezarea se consolidează prin venirea unor 
grupuri de daci liberi de la est de Limes Transalutanus. 
Descoperirea unor fragmente ceramice şi metalice datând 
din secolele VII-XI e.n. integrează spaţiul Piteştiului, mai 
exact intersecţia dintre Calea Bucureşti şi Bd. Brătianu, în 
cultura Dridu, specifică populaţiei rurale din etapa finală 
a limbii române şi a poporului român. Între secolele X- 
XIV se intensifică legăturile comerciale cu Imperiul Bi- 
zantin, mai multe monede bizantine emise între anii 1025 
şi 1245 fiind găsite pe actualul teritoriu al Piteştiului. 
Oraşul, fiind un important târg, este menţionat şi în 
sursele străine. Astfel, Intinerariul de la Praga (1380- 
1390) menţionează localitatea Niewermerkt (Târgul Nou), 
iar comercianții germani Peter Sparnau şi Ulricht von 
Tennstăd menţionează localitatea Nuwestad. În 1549, 
Giacomo Gastaldi consemna cartografic oraşul Pitiesd în 
lucrarea sa Descriptio Ungariae, Wallachiae, Moldaviae, 
Podoliae et circumacentium regione, iar în anul următor, 
pe harta Chorographia Transilvaniei, a lui Georg de 
Reichersdoffers, oraşul este menţionat sub numele de 
Pitesi coenobium. Între anii 1561 şi 1562, oraşul era men- 
ționat sub denumirea de Pifesan pe una dintre cele 13 
hărţi aflate în Loggia lui Rafael Sanzio, din Palatul de la 
Vatican, iar în 1566, Pitesi coenobium este menţionat de 
loan Sambucus pe harta Transilvania, tipărită la Viena, 
denumire care va fi preluată şi în anul 1579 pe harta rea- 
lizată de M Hayns. În anul 1570, localitatea apare pe o 
schiță a lui W. Lazius sub denumirea de Pitesk, denumire 
reluată de Gerhard Marcator-Kremer într-o hartă euro- 
peană. În 1584, centrul urban Piteşti era menţionat sub 
numele de Pitiesd într-o nouă hartă a lui Giacomo 
Gastaldi. În 1791, Franz Joseph Sulzer (1727-1791), ma- 
gistrat militar în armata austriacă şi consilier al domnului 
Alexandru Ipsilanti, menţiona în lucrarea Geeschichte des 
transalpinen Daciens, existența a opt biserici şi a unei 
mănăstiri. Magistratul militar avea să-şi piardă viaţa într- 
o luptă cu turcii, luptă ținută în acelaşi an. În 1718, s-a 
tipărit la Veneţia o lucrare a lui Anton Maria Del Chiaro 
Fiorentino, lucrare care menţiona despre Piteşti: 
„... Înspre şes se află oraşul Piteşti, cunoscut pentru vinu- 
rile sale albe şi dulci...” În 1724, medicul englez John 
Solomon aminteşte în memoriile sale despre oraşul Pi- 
teşti. În 1771, oraşul Piteşti apărea pe harta specială a 
Principatului Valahiei, realizată de C.M Roth si tipărită la 
Petersburg. În 1828, englezul R. Walsh consemna în scri- 
erile sale “...Oraşul Piteşti are vreo o mie de case, dintre 
acestea câteva aparţin boierilor şi în care se intră prin 
curți înconjurate de îngrădituri, având o înfăţişare elegan- 
tă şi măreaţă...”. În anul 1835, oraşul este consemnat ofi- 
cial pe harta rusă. În anul 1864, localitatea este reprodusă 

de Carol Popp de Szathmary, la solicitarea principelui 
Alexandru loan Cuza. 

Prima atestare oficială internă a oraşului medieval Pi- 
teşti datează din 20 mai 1388, dată la care Mircea cel Bă- 
trân (1386-1418), domn al Țării Româneşti, dăruieşte 
Mănăstirii Cozia „...0 moară în hotarul Piteştilor...”. Da- 
niile domnitorului aveau să fie întărite de fiul său, Radu II 
Prasnaglava (1421-1427), care dăruieşte alte două mori. 
Fiind un oraş-târg, oraşul medieval Piteşti întreținea legă- 
turi comerciale cu alte oraşe din ţară şi din afara ei. În 
acest sens, la 27 septembrie 1461 este atestată documen- 
tar Calea Giurgiului din Piteşti, drum care lega oraşele 
Giurgiu, Piteşti, Câmpulung şi Braşov. Pe teritoriul ora- 
şului, drumul continua pe Calea Giurgiului, pe această 
cale aflându-se astăzi strada „Fraţii Goleşti” şi Bd. Petro- 
chimiştilor. După anul 1500, schimburile dintre oraşul 
Piteşti şi oraşul Sibiu se intensifică. În anul 1500, 22 de 
negustori piteşteni fac 34 de transporturi către Sibiu. Im- 
portul era estimat la 15.350 de dinari, iar exportul se ridi- 
ca la 23.260 de dinari. În vigesimal al Sibiului erau 
menţionaţi 16 negustori piteşteni (Danciul, Dragomir, 
Dumitru, Oprea, Stan, Stoica etc.). Un alt oraş cu care 
Piteştiul avea o strânsă legătură comercială era Braşovul. 
Între 1503 şi 1554, la operaţiunile comerciale dintre cele 
două oraşe au participat 326 de negustori, cu 924 de trans- 
porturi de mărfuri evaluate la 1.953.960 de aspri. Între anii 
1512-1521, în timpul domniei lui Neagoe Basarab, la Pi- 
teşti au fost construite curţi voievodale, fiind emise, în 
această perioadă, 19 hrisoave. În 1522, după ocuparea Ţării 
Româneşti si alungarea lui Radu de la Afumaţi în Transil- 
vania, este numit subpaşă Mehmed-beg. Ocupaţia otomană 
avea să fie de scurtă durată. După trei lui, Radu de la Afu- 
maţi se întoarce în ţară, ajutat de aliatul său loan Zapolya, 
voievod al Transilvaniei (1510-1526) şi rege al Ungariei 
(1526-1540). Însoţiţi de o armată de 30.000 de oameni, 
aceştia ajung până la Piteşti unde, după diferite surse, îl 
capturează sau îl alungă pe Mehmed-beg. 

Prima atestare a conducerii oraşului datează din 27 
august 1582, când, într-un document emis de Mihnea 
Turcitul, domn al Ţării Româneşti între anii 1577 şi 1583 
şi 1585 şi 1591. Oraşul avea ca organ de conducere un 
consiliu (sfat) compus dintr-un judeţ şi 12 pârcălabi. 
Acest organism avea dreptul de administrare, de a repre- 
zenta oraşul în fața domniei, de a percepe taxe, a confir- 
ma acte de proprietate, aplica sigiliul oraşului, executa 
anchete şi judeca orăşenii şi oricare alte atribuţii care nu 
îi erau interzise de domn. Existau însă unele categorii, 
precum preoţii şi trimisul domnului, care erau supuse 
unei alte autorităţi. În anul 1587, este atestat documentar 
judeţul Argeş. În 1596, conducerea era asigurată de jude- 
țul Ivan. Între 1583 şi 1601, Mihai Viteazul, voievod al 
Ţării Româneşti între 1593 şi 1601, a poposit de mai mul- 
te ori la Piteşti, unde avea mai multe proprietăţi. Printre 
acestea se număra, potrivit tradiţiei, şi o moară aşezată pe 
o gârlă colmatată la începutul secolului XX, care se vărsa 
pe stânga Argeşului, la capătul nord-estic al podului din 
dreptul oraşului. În perioada 1600-1601, la iniţiativa Înal- 
tei Porţi, care urmărea detronarea lui Mihai Viteazu, şi 
punerea pe tron a lui Simion Movilă, la Piteşti erau stați- 
onate trupe poloneze. În anul 1640, cu privire la oraşul 
Piteşti erau menţionate în lucrarea lui Petru Bogdan 

Baksic 200 de case şi 1000 de locuitori, urmând ca în 
anul 1650 oraşul să numere 250 de case, zece biserici şi 
târgul cu jupânii săi. 

Prima asociaţie a negustorilor datează din anul 1676. 
După acest an, membrii mai multor meserii se vor asoci- 
al, formând noi asociaţii profesionale. Astfel, în 1784, 
tăbăcarii oraşului lucrau în breaslă, fiind consideraţi frun- 
taşii oraşului. La începutul anului 1801, breslele din oraş 
erau grupate pe cartiere şi străzi (tăbăcarii, pe strada Ta- 
baci, blănarii, pe strada Craiovei, iar prăvăliile erau aşe- 
zate în centrul oraşului). În 1807 se unesc breslele 
bărbierilor, iar în 1815 se formează breslele cavafilor şi 
cizmarilor. În 1820 era consemnată o breaslă unică a ne- 
gustorilor din oraş. Între 1826 şi 1828 este constituită 
breasla cojocarilor, urmând ca la 20 august, bărbierii din 
oraş să urmeze acelaşi exemplu, organizându-se în isnaf, 
obligându-se să nu lucreze de sărbători şi să facă vărsă- 
minte în Cutia isnafului. În baza regulamentelor organice, 
aveau să fie înfiinţate corporațiile, un prim exemplu în 
acest sens fiind Corporaţia brutarilor (1859), iar la 4 mar- 
tie 1866 se înființa Corporaţia brutarilor şi măcelarilor, 
din care făceau parte 25 de brutari şi simigii, zece măce- 
lari, 35 de pescari şi precupeți. 

În timpul domniei lui Constantin Brâncoveanu (1688- 
1714), oraşul Piteşti este onorat de vizita acestuia în 
1695. Domnul îi cere cancelarului imperial, contele 
Kinsky, să nu mai discute problema Ţării Româneşti la 
tratativele de pace de la Karlowitz. În 1716, Piteştiul este 
încă o dată ocupat de trupe străine, armata austriacă jefu- 
ind cu această ocazie oraşul. Ocupaţia austriacă avea să 
dureze până în 1737, când armata turcă, în frunte cu Mus- 
tafa-paşa, nimiceşte armata imperială, care număra 5.000 
de husari unguri şi 300 de germani. În anul următor, Con- 
stantin Mavrocordat, conducând oastea otomană, obține o 
nouă victorie în fața austriecilor. Reformele successive 
făcute în timpul lui Nicolae Constantin Mavrocordat întă- 
resc zona din punct de vedere administrativ, în acelaşi 
timp crescând şi puterea fanariotă. Între anii 1750 şi 
1821, oraşul cunoaşte o diversificare a activităţii urbane, 
statisticile cunoscând peste 30 de noi specializări, oraşul 
ocupând poziţia a patra după Bucureşti, Craiova şi Plo- 
ieşti. Într-un raport întocmit în 1810, în oraş îşi desfăşu- 
rau activitatea trei brutării, 12 cojocari ( trei ateliere), 
cinci abagii, un croitor, trei lumânărari etc. Prima revoltă 
a „sărăcimii nevoiaşe” a oraşului este atestată în anul 
1793. Mişcarea ia naştere pe fondul scumpirii unor ali- 
mente de bază. Vestea ajunge la urechile domnului Ale- 
xandru C. Moruzzi care, prin intermediul ispravnicilor, ia 
mai multe măsuri, cea mai importantă fiind reglementarea 
preţului pâinii (160 de dramuri la o para). Tot în timpul 
domniei lui Alexandru Moruzzi, judeţul cunoaşte noi re- 
forme, precum sprijinirea vameşilor, asigurarea că proto- 
popul nu îşi depăşeşte atribuţiile (1795), verificarea, 
respectiv instaurarea carantinei (1796) etc. Între 1812 şi 
1820 sunt menţionate relaţii comerciale între Piteşti şi 
Veneţia. 

În anul 1821, anul revoluţiei lui Tudor Vladimirescu, 
Piteştiul avea să joace din nou un rol important. În ianua- 
rie, Tudor Vladimirescu a trecut prin oraş, unde i s-a con- 
firmat decesul ultimului domn fanariot, Alexandru Şuţu 
(1818-1821). În martie, în oraş au fost rânduiţi 100 de 

panduri călare, aflați sub comanda lui Simion 
Mehedinţeanu. După arestarea lui Tudor Vladimirescu, în 
mai 1821, acesta este adus la Piteşti sub pază, fiind cazat 
în casele boierului Mavrodolu. De acolo avea să fie dus la 
Târgovişte, unde era ucis mişeleşte. Tot în mai, pandurii 
lui Tudor Vladimirescu au părăsit oraşul, îndreptându-se 
spre Drăgăşani. În anul 1848 are loc marele incendiu, în 
care au ars trei mahalale şi trei biserici „Sfântul Nicolae”, 
„Sfântul Gheorghe” — au ars doar învelişul şi clopotnița — 
şi „Maica Precista”. În același an se năştea la Piteşti Mau- 
riciu Blank, bancher şi cofondator al Băncii Marmorosch 
Blank. 

În anul 1859, la 10 ianuarie, conducerea oraşului a or- 
ganizat o adunare prin care saluta alegerea domnului 
Alexandru loan Cuza, adunarea reluându-se la 24 ianua- 
rie, data dublei alegeri a lui Cuza. La 1 februarie, oraşul îl 
găzduieşte pe noul domn al Principatelor Unite ale Ţării 
Româneşti şi Moldovei. Domnul avea să revină în vizită 
la 19 iunie 1859. Reformele lui Cuza aveau să fie resimţi- 
te şi la Piteşti. După punerea în aplicare a deciziilor secu- 
larizării averilor mănăstireşti, posesiile schitului Trivale 
sunt vândute țăranilor clăcaşi pe care actul secularizării i- 
a găsit aşezaţi pe ele. După înlăturarea lui Cuza de către 
monstruoasa coaliţie, oraşul adresează o scrisoare locote- 
nenţei domneşti şi noului guvern, prin care îşi manifestă 
dorinţa ca pe tronul ţării să fie adus un prinţ străin. La 8 
aprilie, piteştenii votează cu o majoritate covârşitoare 
aducerea pe tronul ţării a principelui Carol |. La 9 mai 
1866, Principele Carol I sosea la Piteşti, fiind întâmpinat 
de generalul Nicolae Golescu şi lon Ghica. Evident, opo- 
ziţia, antimonarhică, nu putea rămâne tăcută, manifestând 
diverse mişcări între anii 1869 şi 1870. Tot în anul 1866 
se înființează Garda Civilă, fiind recrutaţi toţi cetăţenii cu 
vârste cuprinse între 20 şi 40 de ani, neieşiţi la sorți pen- 
tru armata permanentă sau de dorobanţi., ce corespundeau 
censului între 200 şi 2.000 de lei. Garda avea mai multe 
atribuţii, printre care: menţinerea şi ordinea liniştii publi- 
ce, apărarea proprietăţilor, securitatea persoanelor, iar în 
caz de război, garda trebuia să apere oraşul. 

La 1 februarie 1877, era înfiinţat la Piteşti Regimentul 
4 Dorobanţi Argeş, sub comanda colonelului August 
Gorjan. Începuturile Regimentului se regăsesc încă din 
1872, când, prin Legea organizării armatei, promulgată 
prin Decretul nr. 1064, s-au înființat în cadrul regimente- 
lor 2 şi 4 batalioanele Argeş şi Muşcel. Între anii 1877 şi 
1878, militarii piteşteni care au luptat în timpul Războiu- 
lui pentru Independenţă au făcut parte din structurile Re- 
gimentului 4 Dorobanţi Argeş, Escadronul 2 Călăraşi, 
Batalionul 4 Vânători, iar 15 pompieri militari, aflați sub 
comanda lui Nicolae Puică, erau integrați în Bateria I/nde- 
pendența. În vederea sprijinirii luptei pentru independen- 
ță, în aprilie 1877, în apropierea Gării-Sud au fost 
construite 24 de cuptoare pentru pregătirea pâinii necesa- 
re susținerii participante la războiul de independență 
(producţia fiind estimată la aproximativ 30.000 de bucăţi 
pe zi). La 10 mai a fost anunţată public, la Piteşti, Inde- 
pendenţa de Stat a României. La 20 mai se înființa Comi- 
tetul Doamnelor din Oraş pentru a strânge fonduri 
necesare Armatei Române participante în luptele de la 
sud de Dunăre În vederea tratării răniților care au luptat 
în timpul Războiului pentru Independenţă, la Piteşti au 

fost înfiinţate cinci spitale militare în luna iunie 1877 
(Batalionul 4 Vânători din strada Cazărmii nr. 1, strada 
Şerban-Vodă, actuala Victoriei, strada Neculeşti nr. 3, 
actuala Tudor Vladimirescu, strada Şcoalelor nr. 4, Bd 
I.C. Brătianu şi strada Poştei, Negru-Vodă, în Casa Călă- 
raşilor. În anul 1878, aceste spitale militare temporare 
aveau să primească din partea Crucii Roşii engleze 298 
de perechi de pantofi din pâslă, 452 de flanele, 250 de 
cămăşi, 249 de izmene, 399 de perechi de ciorapi, 300 de 
plăpumi şi 390 de scufe de pichet. În luna noiembrie era 
sărbătorită căderea Rahovei, iar ulterior, capitularea 
Plevnei. În anul următor, Divizia 1 infanterie era primită 
la Piteşti în uralele publicului. În mai 1879, se înfiinţa 
prima societate de credit piteşteană, Societatea Economi- 
că Argeșul. 

În anul 1882, populaţia oraşului număra 11.058 de lo- 
cuitori, din care 5.521 erau bărbaţi şi 5.537 erau femei, 
naționalitățile locuitoare fiind următoarele: români, izrae- 
liţi, armeni, bulgari, polonezi, cehi, greci etc. În februarie, 
prin Decretul 448 publicat în Monitorul Oficial nr 264, 
I.L Caragiale devenea revizor şcolar în circumscripţia ju- 
deţelor Argeş-Vâlcea. În anul 1883, trecea prin Piteşti, în 
cursă inaugurală trenul Orient Express. Ziua de | mai 
1890 aducea serbarea, în premieră, a Zilei solidarităţii 
internaționale a celor ce muncesc. Trei ani mai târziu se 
înfiinţa la Piteşti sucursala Argeş a Băncii Naţionale Pi- 
teşti. La 22 mai se năştea Armand Călinescu, jurist, om 
politic şi de stat, membru al Partidului Naţional Țărănesc, 
apoi membru marcant al Frontului Renaşterii Naţionale, 
deputat, ministru al Internelor, prim-ministru şi ministru 
al Apărăii (7 martie — septembrie 1939), asasinat la 21 
septembrie 1939 de un comando legionar. 

În anul 1900 sunt înregistrate următoarele evenimen- 
te: în ianuarie se înființează Atelierul Mecanic şi de Tur- 
nătorie Gorwald Nicht, cu activitate proprie până în 1948, 
când atelierul a fost naționalizat. În iulie, în oraş existau 
un atelier cu capital social şi 247 de ateliere cu capital 
individual. În septembrie se înființa Scoala de gimnastică 
Aquila, sub coordonarea profesorului Vasile Mândru. Al- 
te evenimente ale anului 1900 au constat în finalizarea 
parcului Trivale şi construirea unei sinagogi. Municipiul 
Piteşti a trecut testul timpului, împlinind în acest an 625 
de ani de la prima atestare documentară. Drumul oraşului 
nostru, de la mică aşezare la oraş-târg, la comună urbană, 
la capitală de judeţ, la capitală europeană a sportului în 
anul 2013 a fost unul lung. Este de datoria noastră să con- 
tinuăm acest drum. 

Fragmente din istoria Piteştiului medieval 


Marele istoric Gheorghe Brătianu a demonstrat că evolu- 
ţia poporului român este în strânsă legătură cu existenţa Mă- 
rii Negre şi, implicit, a depins de evoluția comerțului 
european şi apoi mondial. Drumurile comerciale au contri- 
buit la apariția primelor aşezări cu caracter urban, satele ră- 
mânând mai departe într-o splendidă izolare pentru a fi la 
adăpost de invaziile celor dornici de jaf. Cel mai favorabil 
loc pentru a ridica un oraş rămânea o intersecție de drumuri 
importante sau la un vad ce permitea trecerea unei ape în- 
volburate. 

Secolul al XIV-lea a însemnat o retragere a tătarilor şi 
afacerile neguţătorilor au început să înflorească. S-au pus 
bazele statului numit Ţara Românească de către voievodul 
Basarab 1 Întemeietorul. Drumul de la Sibiu spre Giurgiu sau 
Nicopole a permis dezvoltarea oraşului Curtea de Argeş. 
Negustorii braşoveni veneau de-a lungul vechiului drum ro- 
man apărat cândva de Limesul transalutanus şi mergeau pâ- 
nă la Nicopole în Bulgaria. Drumurile urmau cursurile 
râurilor pentru a nu expune animalele la urcuşuri obositoare 
în condiţiile lipsei unui pavaj adecvat. Cele două axe comer- 
ciale se întâlneau la vărsarea Râului Doamnei în Argeş!, o 
regiune cu climat blând şi ferită de invadatori prin codrii 
deşi. Aşezarea şi-a meritat numele de Piteşti. 

Prima mențiune sigură datează din 20 mai 1388, atunci 
când domnitorul Mircea cel Bătrân a făcut danie mănăstirii 
Cozia nişte mori. Prezenţa acestor construcții indică o comuni- 
tate destul de importantă din punct de vedere numeric şi exis- 
tența unor culturi cerealiere (mei şi grâu) cu producție ridicată. 
Dezvoltarea aşezării a fost încetinită de invazia armatei oto- 
mane din 1395, construcțiile din lemn fiind incendiate. Dar un 
război n-a oprit un fenomen. Oastea sultanului Baiazid Trăs- 
netul s-a retras şi oamenii au revenit la vechea vatră. Chiar 
dacă luptele cu turcii au continuat, comerțul s-a intensificat, 
dovadă fiind tezaurele monetare bogate şi-n akgele, de unde a 
apărut şi proverbul bani albi pentru zile negre. 

Perioada medievală a fost dominată de lupta diferitelor 
familii boiereşti pentru putere. Se căuta sprijin la vecinii un- 
guri, polonezi, otomani sau austrieci, ajutoarele jefuind Ţara 
Românească drept plată pentru serviciile prestate. Un astfel 
de eveniment s-a petrecut şi-n anul 1534. Boierii s-au plâns 
lui Aloisio Gritti, trimisul sultanului Soliman Magnificul, că 
domnitorul Vlad-Vintilă este omul imperialilor. Vodă a con- 
traatacat şi a demonstrat că boierii sunt nişte trădători. Pun- 
gile de aur au convins şi rebelii au fost prinşi. Au fost duşi la 
Piteşti unde au fost executaţi în public, spre luare-aminte. A 
fost cea mai mare execuție din această localitate liniştită 
despre care amintesc izvoarele. Au pierit sub sabie un logo- 
făt, un mare-spătar, un fost mare-spătar, un mare-vistier şi 
un pârcălab cu cei doi copii”. Locul supliciului nu este 





! Petre Popa, Paul Dicu, Silvestru Voinescu, Istoria municipiului Piteşti, 
Editura Academiei, Bucureşti, 1988, p. 57. 

? Constantin C. Giurescu, Dinu C. Giurescu, Istoria Românilor, vol. IL, 
Editura Ştiinţifică şi Enciclopedică, Bucureşti, 1976, p. 240/241. Dom- 
nitorul a poruncit şi executarea sârbului Peia, trimis la Istanbul cu tribu- 
tul ţării, dar bănuit de trecere de partea complotiştilor (Mustafa Ali 

cunoscut cu exactitate, dar o curte domnească exista în 
preajma Bisericii „Sfântul Gheorghe”. Complotişti au mai 
scăpat spre Transilvania, voievodul încercând să se răzbune 
şi pe soțiile vinovaţilor. Luptele pentru putere au continuat şi 
Vlad-Vintilă a fost ucis în cele din urmă. Obsesia pentru 
ranguri şi avere nu se putea încheia decât cu victoria sânge- 
roasă a uneia dintre tabere. Nu trebuie să ne mirăm de ce ţara 
n-a evoluat precum statele din Occident. Nu prea existau 
conducători vizionari. 

Epoca medievală nu s-a caracterizat prin pasiunea pentru 
ştiinţă şi nici informaţiile nu circulau cu repeziciune. Nu este 
de mirare că au înflorit tot felul de credințe şi superstiții. Orice 
manifestare deosebită a naturii putea să provoace panică. Luna 
octombrie a anului 1650 a fost marcată de serii de bubuituri 
înfiorătoare. Argeşenii contemporani ascultau panicaţi ceea ce 
părea un foc intens de artilerie. Pasiunea pentru tronul Munte- 
niei era o constantă în politica domnitorului Vasile Lupu, me- 
reu generos cu pungile cu aur pentru demnitarii otomani. 
Coşmarul războiului părea iminent, dar nicio armată nu s-a 
arătat şi fenomenul a încetat. Grijile cotidiene au dus apoi to- 
tul în uitare. 

Dar oare ce anume a speriat oamenii din secolul al XVII- 
lea şi a rămas în pagini de cronică? Un autor maghiar din 
Târgu Mureş consemna că ar fi fost vorba de un vulcan pu- 
ternic din Marea Egee. Gândul zboară imediat la muntele 
din insula Thira, cel care a generat în Antichitate legenda 
Atlantidei. Acum era vorba despre un alt asasin mult mai 
perfid. Ascuns în valuri la circa 8 km de insulă, vulcanul 
Kolumbo a erupt exploziv exact în perioada consemnată în 
sursele din spaţiul românesc. Marea a fost acoperită cu cenu- 
şă, piatră ponce şi un val ucigaş (tsunami) a măturat coastele 
asiatice şi europene. Vulcanul se află şi astăzi la 10 m sub 
nivelul mării împreună cu alți 19 fraţi. Se încarcă în timp cu 
energie telurică şi poate să repete în orice moment povestea 
Atlantidei. 

Domnitorul Constantin Şerban (1654-1658) a considerat 
că nu există suficientă măreție la curtea voievodală din Pi- 
teşti şi a hotărât ridicarea unui impresionant lăcaş de cult. 
Astfel, oraşul avea o biserică asemănătoare Mitropoliei din 
Bucureşti. Frumuseţea urbei de pe Argeş l-a impresionat 
plăcut pe voievodul Constantin Brâncoveanu, cel care petre- 
cea liniştit în perioada culesului viei. 

Drumurile n-au fost în atenţia conducătorilor politici, fi- 
indcă accesul inamicilor ar fi fost favorizat. Chiar dacă Eu- 
ropa făcea progrese în domeniul circulaţiei mărfurilor, Țara 
Românească rămânea cumva periferică chiar şi-n secolul al 
XVII-lea. Oraşul Piteşti n-a depăşit condiția de târg unde 
erau schimbate produsele câmpiei cu cele ale muntelui. Pres- 
tigiul era destul de mare pentru ca să existe în secolul al 





Mehmed, Documente turceşti privind Istoria României, vol. 1, Editura 
Academiei, Bucureşti, 1976, p. 22). Trimisul sultanului, Aloisio Gritti, 
poate nu străin de complot, n-a intervenit de frică pentru propria viață. 

* Memorialul lui Nagy Szabo Ferencz din Târgu Mureş (1580 — 1658), 
Editura Kriterion, Bucureşti, 1993, p. 205/206. 

XVII-lea un drum al Piteştiului“. Morile rămâneau o impor- 
tantă sursă de venit, procesele pentru posesie mergând până 
la curtea domnească. Astfel, mănăstirea Vieroş pierduse prin 
abuz o treime din moara ridicată de Pravilă în favoarea lui 
Neacşu. Domnitorul Constantin Şerban mai dădea sfintei 
mănăstiri la 14 august 1654 şi o şesime din celelalte două 
treimis, ceea ce indică rolul fundamental al instalațiilor de 
măcinat în economia de tip Primul Val. Voievozi, boieri, 
mănăstiri şi orăşeni se luptau pentru stăpânirea lor. Viile 
sunt des amintite în documente şi fac obiectul tranzacţiilor, 
alături de vânzările de robi ţigani“, o forță de muncă ieftină. 
Orăşenii din Piteşti achiziționau terenuri acoperite cu viţă- 
de-vie departe de vatra localităţii. Un act din 1651 aminteşte 
de Andreiaş şi Dumitru ce vânduseră o proprietate vistiernice- 
lului Ivan din Călcineşti la Izvorani, Ştefăneşti. Documentul 
precizează apoi trecerea terenului în stăpânirea postelnicului 
Trifu din Târgovişte (DRH, B, vol. XXXVI, p. 147). 





Domnitorul Constantin Şerban, 
ctitorul Catedralei Sf. Gheorghe 


Vinul, produs căutat pentru comerțul la distanță, asigura 
o sursă sigură de venit şi, implicit, contribuia la creşterea 
prestigiului social în rândurile boierimii. Nici negustorii, po- 
sesori ai unor afaceri rentabile, nu neglijau investiţiile sigure 
din domeniul viticulturii. Neguţătorul Apostol achiziționa pe 
la 1651 — 1652 răzorul de vie a lui Radu Găvozdu din satul 
Moşoaia, adus în imposibilitatea de a plăti birurile mari exis- 
tente în timpul domniei lui Matei Basarab (DRH, B, vol. 
XXXVI, p. 233). Averea dirija cursul vieţii. Cum autoritatea 
domnească era destul de departe şi informaţiile circulau des- 
tul de greu, strângătorii de biruri comiteau mari abuzuri. Era 
afectat comerțul, dar nici interesele mănăstirilor nu erau res- 
pectate. Birarul Vlaicu iuzbaşa a strâns taxele de pe bunurile 
scutite ale mănăstirii Brădetu timp de mai mulți ani, dar vo- 
ievodul Constantin Şerban a poruncit ca vinovaţii să restituie 
toată prada”. Chiar dacă exista o agricultură destul de dezvol- 
tată, dovadă fiind morile scumpe, călătorii străini considerau 
regiunea oraşului Piteşti puţin fertilă pe la 1688. Doar puţine 
terenuri cultivate cu mei erau vizibile”. Chiar dacă scrisoarea 
din octombrie 1688 aparține unui reputat militar austriac, ge- 
neralul Veterani, înseamnă că argeşenii se piteau destul de bi- 
ne de ochii invadatorilor şi ocoleau căile de acces principale. 
Denumirea localităţii chiar avea legătură cu realitatea. 

Ritmul de dezvoltare a aşezării de pe Argeş a rămas mo- 





1 DRH, B, Ţara Românească, vol. XXXIX, p. 88. 

5 Ibidem, p. 450-451. 

* Ibidem, p. 95. 

7 Ibidem, p. 450. 

5 Călători străini despre Țările Române, vol. VII, Editura Ştiinţifică şi 
Enciclopedică, Bucureşti, 1980, p. 477. 

dest din punct de vedere arhitectural şi-n secolul al XVIII- 
lea. Spre deosebire de Occident unde exista o febră a con- 
strucțiilor din piatră şi cărămidă, Ţara Românească rămânea 
la tradiționalul lemn. Invaziile militare, incendiile, cutremu- 
rele şi epidemiile nu favorizau concentrările de tip urban. 
Doar bisericile erau dominante peste casele locuitorilor (Bi- 
serica „Sfânta Treime” şi Biserica „Sfântul Gheorghe”). Că- 
lătorii străini vedeau doar un sat mai mare, numele de oraş 
fiind găsit ca impropriu”. Nici starea precară a drumurilor nu 
permitea o sporire a masei monetare'”. Concepţia medievală 
a lipsei de interes pentru dezvoltarea infrastructurii se păstra. 

Conflictele militare din secolul al XVIII-lea au favorizat 
menționarea mai deasă a oraşului Piteşti în Occident. Trece- 
rea regelui Suediei Carol al XII-lea era consemnată în oc- 
tombrie — noiembrie 1714". Luna august 1791 a adus 
moartea istoricului Franz Joseph Sulzer într-o luptă cu oto- 
manii, autorul unei variante a teoriei imigraţioniste fiind în- 
mormântat în cimitirul catolic al localităţii”. 

Anul 1800 găsea oraşul departe de ritmul rapid al trans- 
formărilor economice din Anglia şi ale celor politice din 
Franţa. Viaţa curgea lin, cu micile conflicte cotidiene şi în 
sunetul clopotelor de la micile şi frumoasele biserici. Meşte- 
şugurile, agricultura şi comerţul se desfăşurau în ritm tradiți- 
onal, fără ca ornicele să grăbească. Timpul parcă avea 
răbdare cu cei circa 1.200 de locuitori“, dar marile încercări 
abia urmau să vină. 

Din păcate, interesul pentru cultură şi ştiinţă nu s-a bucu- 
rat de o atenţie deosebită din partea autorităților centrale şi 
locale. Şcoala se limita la descifrarea scrierilor bisericeşti, 
cititul şi scrisul fiind importante pentru cunoaşterea cărților, 
adică a titlurilor de proprietate. Documentele medievale şi 
moderne amintesc un diacon, Harta, din Piteşti la 16511. 
Preotul Isar se semna în acelaşi act şi întărea prin folosirea 
unui sigiliu inelar personal. Prezenţa unui reprezentant cu- 
noscător al scrierii chirilice era obligatorie pentru autentifi- 
carea unui titlu de proprietate. Astfel, aprodul Stan din 
Piteşti confirma achiziția făcută de negustorul Apostol în 
Moşoaia, țăranii martori punând degetele ?. 

Respectând legile psihologice ale evoluţiei popoarelor, 
piteştenii au realizat în perioada medievală şi modernă capo- 
dopera arhitecturală cunoscută sub numele de Biserica 
„Sfântul Gheorghe”€. Lipsa unui spirit de cetate şi a unui 
conducător capabil să-şi depăşească epoca!” n-au permis tre- 
cerea de la sistemul satelor la un oraş modern şi au menţinut 
regiunea argeşeană sub controlul efectiv sau nominal al im- 
periilor vecine. Trebuie să constatăm că stilul de viaţă tradi- 
țional s-a menţinut practic până la inaugurarea căii ferate în 
anul 1872. Industrializarea a permis ca oamenii să fie mai 
puţin supuşi efectelor fenomenelor naturale'* şi ritmul vieţii 
s-a accelerat. Economia, şcoala, cultura au început să tindă 
spre prinderea Occidentului. Zimpul nu mai avea răbdare. 





” Ibidem. 

10 Jbidem. 

"1 Petre Popa, Istoria municipiului Piteşti, p. 93. 

"2 Ibidem, p. 9. 

'5 Ibidem, p. 73. 

'4 DRH, B, vol. XXXVI, Editura Academiei Române, Bucureşti, 2006, 
p. 147. 


'5 Ibidem, p. 233. 

15 Gustave Le Bon, Legile psihologice ale evoluţiei popoarelor, Editura 
Antet XX Press, f. a.,p. 42. 

" Ibidem, p. 14. 

'% Immanuel Wallerstein, Sistemul mondial modern, vol. |, Editura Me- 
ridiane, Bucureşti, 1992, p. 40. 

Şcoala Gimnazială „Nicolae Simonide” — 
180 de ani de la înfiinţare 


Au trecut, iată, 180 de ani de când la Piteşti a fost în- 
ființată prima şcoală publică, la 5 februarie 1833. Piteştiul 
se înscria, începând cu acea dată, pe lista localităţilor des- 
chizătoare de drumuri spre luminarea cât mai multor co- 
pii, din toate categoriile sociale. În anul 1831, s-a propus 
înfiinţarea unei şcoli publice a oraşului în Casele cele 
mari ale schitului Buliga, că şi mai înainte au fost şcoală 
spre învăţătura copiilor de pomană. Această primă în- 
cercare de înfiinţare a unei şcoli publice în Piteşti s-a sol- 
dat cu o nereuşită. Condiţiile favorabile au apărut odată 
cu Regulamentul organic, care în articolul 365 prevedea 
înfiinţarea de şcoli începătoare în limba română, în toate 
capitalele de judeţ, cu o durată de trei ani Ca urmare, vor 
fi luate măsuri de către Primăria din Piteşti şi Ocârmuirea 
districtului Argeş, în perioada 1831-1832, în vederea înfi- 
ințării şcolii naţionale din Piteşti”. Ca urmare a acestor 
demersuri, la 10 februarie 1833, Nicolae Simonide a făcut 
cunoscut Eforiei Şcoalelor că, la 5 februarie 1833 a înce- 
put şcoala în prezenţa autorităţilor şi a locuitorilor oraşu- 
lui, cu un număr de 50 de şcolari” (Odată deschisă, au 
alergat la şcoala lui Simonide o mulțime de băieți şi fete, 
toți dornici de învăţătură în frumoasa limbă românească 
şi recrutați din toate straturile sociale, figurând între ei şi 
mulți feciori de boieri, retraşi din şcoalele greceşti”). 

Necesitatea înființării unei şcoli naţionale în Piteşti — 
se observă din raportul din 4 octombrie 1833 al lui Nico- 
lae Simonide, adresat Eforiei Şcoalelor — în care se arată 
că numărul elevilor a crescut până la acea dată la 170, din 
care 50 trecuseră clasele I şi II, solicitând în acest sens un 
ajutor de oarece nu dovedeşte a face faţă cerinţelor”. Încă 
de la începuturi, şcoala s-a confruntat cu numeroase greu- 
tăți materiale pricinuite de lipsa unui local corespunză- 
tor, de material didactic, de manuale“. Cu toate astea, 
Nicolae Simonide nu s-a descurajat în fața greutăților de 
tot felul, a lipsei de sprijin şi înțelegere din partea autori- 
tăților, depunând eforturi susținute şi reuşind să facă faţă 
onorabil cerințelor procesului instructiv-educativ!. Nico- 
lae Simonide s-a născut la Câmpulung Muscel, în anul 
1804, ca fiu al lui Nicolae Ciolan. După ce a rămas orfan 
de ambii părinţi, a fost luat de unchiul său, Naum Râmni- 
ceanu, şi dus la Bucureşti, unde a urmat învățătura în şco- 
lile  greceştiă. Apoi urmează cursurile Academiei 
domneşti, deschise de Gheorghe Lazăr. După experiența 
didactică, îl vom regăsi, în anul 1848, prefect al guvernu- 
lui revoluţionar al judeţului Argeş”. Lui Simonide îi vor 
urma, la Şcoala naţională din Piteşti, Toma Serghiescu, |. 
Rădulescu şi Andrei Pretorian!”, 

În ceea ce priveşte clădirile care au adăpostit şcoala 
din Piteşti şi perioadele respective, sunt certe următoarele 
informaţii. Documentele vremii indică faptul că, iniţial, 

şcoala a funcționat în Schitul Buliga, alături de o alta în 
limba greacă — aceasta funcționa în anexele bisericii 
domneşti „Sf. Gheorghe”!. Începând cu 23 aprilie 1833, 
şcoala se găsea în casele Episcopiei Buzăului ?. La 18 iu- 
nie 1833, responsabilii locali, printre care şi deputatul 
Dincă Brătianu, au hotărât să construiască un local al şco- 
lii. În acest sens s-au făcut numeroase donaţii!?. Tot pen- 
tru construcţia localului de şcoală, a mai dăruit, cu ocazia 
asistării la examenul elevilor din iulie 1833, egumenul 
Samoil al Mănăstirii Vieroşi, suma de lei 500 şi încă 500 
pentru premii şcolarilor silitori'*. În urma acestor donaţii 
şi a eforturilor magistratului oraşului, în anul 1840 a fost 
cumpărat un teren de la Polcovniceasa Anica Anghel!?. 
Astfel, pe acest teren a fost construit, între 1840 şi 1841, 
primul local al şcolii. Acest local se găsea undeva în spa- 
tele fostului magazin „Trivale”, înspre fostul restaurant 


A 


„Argeşul”, în fața Casei de Pensii. 











Şcoala Gimnazială „Nicolae Simonide” 
înfiinţată în anul 1960 


Un al doilea local a fost construit începând cu 
24 august 1908, ora 11] dimineaţa, când s-a pus piatra 
fundamentală, fiind de faţă toate autoritățile comunale, 
judeţene şi şcolare în frunte cu marele Spiru Haret, mi- 
nistrul şcoalelor!S. Inaugurarea clădirii s-a făcut în cursul 
lunii octombrie 1909, la ceremonie fiind prezent şi Ion C. 
Brătianu, fost prim-ministru al ţării. În noul local al şcolii 
au învăţat generaţii la rând. Apoi, elevii au fost mutaţi în 
clădirea actuală, construită în anul 1960, pe strada 9 Mai. 
Şcoala Gimnazială „Nicolae Simonide a împlinit 180 de 
ani. În această vreme s-au perindat la catedră şi în băncile 
sale zeci de dascăli şi mii de elevi. Respectul pe care noi, 
piteştenii. îl datorăm acestei şcoli, este evident şi el se 
impune nu numai prin vechimea acestei instituții de învă- 
ţământ, dar şi prin calitatea corpului profesoral şi a elevi- 
lor săi. Începând cu puternica personalitate a întâiului 


23 


file de istorie 


profesor şi director, Nicolae Simonide, toţi cei care au 
profesat la această şcoală au lăsat ceva bun în urma lor. 
Datorită acestei moşteniri, Şcoala Nr. 1 „Nicolae 
Simonide”, cum este mai bine cunoscută, s-a păstrat în 
topul celor mai bune şcoli din Piteşti. 

Cei mai mulţi elevi s-au format ca oameni şi chiar au 
ocupat funcţii înalte, politice, culturale, administrative. 
Dacă ar fi să amintim câteva nume ne-am opri la Ion C. 
Brătianu, Ionel Brătianu, prim-miniştri ai României, Dinu 
Brătianu, politician liberal, Constantin Dobrescu-Argeş, 
învăţător şi publicist, Rudolf Scweizer-Cumpăna, pictor, 
Ion Trivale, critic literar, Constantin Cristescu, generalul 
erou din Primul Război Mondial, Armand Călinescu — 
prim-ministru, lon Antonescu — conducător al Statului 
Român, Emil Constantinescu, preşedintele României în 
perioada 1996-2000, elev al şcolii pentru o scurtă perioa- 
dă de timp”. Lista celebrităților care şi-au intersectat des- 
tinele cu cele ale vechii şcoli piteştene este, cu siguranță, 
mult mai mare. 

Astăzi „bătrâna doamnă” a învăţământului din Piteşti, 
concurată puternic de mai tinerele sale surate, demon- 
strează că a rămas la fel ca şi acum peste 100 de ani sau 
ca acum 50 sau 70 de ani. Îşi iubeşte elevii, îi încurajează 
şi îi pregăteşte pentru a deveni OAMENI. În curtea şcolii 
pot fi văzuţi, ca şi în trecut, elevi provenind din familii 
înstărite, dar şi alţii, din familii mai paupere. Toţi sunt 
însă prieteni şi elevi ai şcolii lui Simonide. Încearcă şi 
reuşesc să ducă mai departe tradiţia şcolii prin rezultatele 
la învăţătură şi premiile câştigate la concursurile şi olim- 
piadele şcolare. Am aminti doar premiile mari obţinute în 
ultimii patru ani: premiul I şi medalia de aur la olimpiada 
națională de matematică, mențiune la olimpiada naţională 
de fizică şi la olimpiada națională de istorie. Şi astăzi cei 
mai mulți elevi reuşesc să fie admişi la cele mai bune i- 
cee precum Colegiul Naţional „Ion C. Brătianu”, Colegiul 
Naţional „Zinca Golescu” sau Colegiul Liceal „Alexan- 


dru Odobescu”. Statistica şi documentele şcolii şi ale li- 
ceelor respective o dovedesc. Profesorii şcolii reuşesc să 
păstreze prestigiul şi demnitatea celei mai vechi şcoli din 
oraşul nostru. 
La ceas aniversar, să-i urăm şcolii lui Simonide, dis- 
cipolilor lui, urarea strămoşilor noştri romani: 
VIVAT, CRESCAT, FLOREAT! 


NOTE 
! Marin Branişte, Câteva ştiri despre şcolile din oraşul Piteşti, 
înființate pe lângă biserici, înainte de Regulamentul organic, în 
Mitropolia Olteniei, an XVII, nr. 3-4, 1965, p. 182. 
? Arhivele Naţionale Române, Direcţia Judeţeană Argeş, fond 
Primăria Piteşti, dos. nr. 14/1831-1832, f. 14. 
* Gh. M. Franţescu, Câteva pagini din trecutul şcoalei primare 
domneşti, azi Școala primară de băieţi No. 1 din Piteşti, cu oca- 
zia împlinirii a 103 ani de la înființare. 1833-1936, Tipografia 
„Artistică”, P. Mitu-Piteşti, 1936, p. 8. 
+ Ibidem, p. 9. 
5 Ibidem, p. 10. 
$ C. Dumitrescu, E. Răcilă, Din istoricul învățământului în ora- 
şul Piteşti, în „Tribuna şcolii argeşene”, iunie 1970, Piteşti, 
1970, p. 242 
7 Ibidem. 
5 Gheorghe Pârnuţă, Două personalităţi ale culturii româneşti, 
dascălul Nicolae Simonide şi istoricul Dan Simonescu, în „Stu- 
dii şi comunicări”, Muzeul Câmpulung Muscel, 1984, p. 235. 
” Ibidem, p. 237. 
10 Gheorghe Pârnuţă, Silvestru Voinescu, 150 de ani de la înfi- 
ințarea Şcolii Naţionale din Piteşti, în „Argeş”, 1983, p. 14. 
1! Marin Branişte, op. cit., p. 182. 
'2 Gh. M. Franţescu, op. cit., p. 83. 
15 Ibidem, p. 84-85. 
'4 Ibidem. 
'5 Ibidem. 
16 Ibidem, p. 9. 
1! Marius Constantin Cristea, Monografia Şcolii „Nicolae 
Simonide”, Piteşti, Lucrare metodico-ştiințifică în vederea obți- 
nerii gradului didactic I, 2003. 


Începuturile Colegiului Naţional Liceal 


„Zinca Golescu”, Piteşti. 
Unitate de elită a învățământului argeşean 


Colegiul Naţional Liceal „Zinca Golescu” din Piteşti 
îşi are începuturile în anii ce au urmat Primului Război 
Mondial. Iniţial s-a înființat o şcoală secundară de fete de 
gradul al II-lea, răspunzând unei necesităţi imperative — 
posibilitatea de instruire pentru fete la un nivel mai ridi- 
cat, în cadrul învățământului naţional. Până în anii războ- 
iului, fetele se puteau instrui în şcolile particulare, dar în 
timpul acestuia, pensionatele de fete au fost desfiinţate şi 
drept urmare, unele dintre eleve au urmat cursul superior 

al Liceului „I.C. Brătianu”. La numeroasele apelative ale 
părinților şi ale unui grup de intelectuali, Prefectura jude- 
țului Argeş intervine, încă din 1919, pe lângă Ministerul 
Instrucțiunii Publice, pentru obţinerea aprobării înființării 
unei şcoli secundare de fete. În urma intervenţiei Ministe- 
rului pe lângă Regalitate se aprobă înființarea şcolilor se- 
cundare în Piteşti şi în alte oraşe, prin Decretul-Lege nr. 





' Direcţia Judeţeană a Arhivelor Naţionale (în continuare D.J.A.N.), 
fond Liceul teoretic de fete „Mihail şi Sevastiţa Vasilescu”, Piteşti, do- 
sar 8/1943, f. 1. 

3.864 din 5 septembrie 191%. 

Dacă n-ar fi existat o anumită ezitare din partea auto- 
rităţilor, şcoala ar fi fost înființată atunci. În temeiul aces- 
tei aprobări, în oraşul Piteşti vom asista la primele măsuri 
menite să ducă la înființarea şcolii. Din iniţiativa lui Ion 
Boerescu, directorul Liceului „I.C. Brătianu” are loc, în 
luna noiembrie 1919, o întrunire a părinţilor interesaţi, în 
cadrul căreia s-a hotărât înființarea unui comitet ad-hoc, 
ca organ executiv al dezideratului cetăţenilor piteşteni. 
Comitetul ad-hoc, prezidat de profesorul N. Brănescu, era 
format din: Smaranda Bikiş, Eugenia Stănescu, Natalia 
Strugurescu, I. Boerescu, D. Ghimpa, I. Baiulescu şi Pr. 
M. Preoţescu“. Comitetul face demersuri pe lângă Prefec- 
tura județului Argeş, Primăria Piteşti şi Ministerul In- 
strucţiunii Publice în vederea atingerii scopului propus. 
Pe baza Ordinului nr. 58.371 din 6 iulie 1921, Ministerul 
aprobă înfiinţarea Şcoalei secundare cu clasele I, II şi V. 
Acesta reprezintă actul de naştere al Şcolii secundare de 
fete gradul II, Liceul de fete de mai târziu. Ordinul de mai 
sus menţionat şi unele condiţii ce urmau să fie îndeplinite 
în vederea deschiderii şcolii: să se prezinte lista persona- 
lului didactic al claselor, ţinând seama de numărul maxim 
de ore ce pot preda; să se depună la Casa Şcoalelor suma 
necesară plăţii personalului didactic şi administrativ pe 
cel puţin şase luni, să se efectueze reparaţiile necesare 
localului; să se procedeze la constituirea comitetului şco- 
lar provizoriu; să se facă dovada că în fiecare clasă înfiin- 
țată vor fi înscrise şi vor urma regulat 30 de eleve“. 

Condiţiile impuse reflectă grija ministerului de a se 
asigura pentru noua şcoală personal didactic calificat, 
condiţiile materiale strict necesare, efectivul de eleve 
pentru a asigura începutul şi perspectiva funcționării ei în 
viitor. Prin acest ordin însă Ministerul Instrucțiunii Publi- 
ce lasă toată greutatea înființării şi întreţinerii şcolii pe 
seama comitetului şcolar“. Prima directoare a şcolii, Sma- 
randa Bikiş, numită prin ordin ministerial, a fost o distin- 
să profesoară de limba franceză de la Şcoala Normală din 
localitate. Din inițiativa comitetului şcolar şi a conducerii 
şcolii se face o largă publicitate în jurul acestui eveniment 
important, aducându-se la cunoştinţa celor interesaţi înfi- 
inţarea şcolii şi făcând invitaţia înscrierii elevelor în cla- 
sele ce urmau să funcționeze. 

Inaugurarea Şcolii secundare de fete de gradul al 
II-lea a avut loc în ziua de 11 septembrie 1921, iar cursu- 
rile au început în ziua următoare. Noul preşedinte al co- 
mitetului şcolar a fost ales Nicolae Brânzeu, iar 
vicepreşedinte, directoarea şcolii”. De la data înfiinţării, 
anul 1921, până în septembrie 1928, unitatea şcolară a 
funcţionat cu titlul de şcoală secundară de fete de gradul 
al II-lea, iar de la 1 septembrie 1928 a fost transformată 
în liceu de fete tip C. În anul şcolar 1921-1922, şcoala a 
funcţionat cu clasele I, II, V extrabugetare, în anul şcolar 
1922-1923, cu clasele I, II, II, IV, V, VI extrabugetare, în 





? Cecilia Petrescu, Emil Răcilă, Monografia Liceului „Zinca Golescu ”, 
Piteşti, 1921-1971, p. 16. 

3 Ibidem, p. 17. 

*D.J.A.N., dos, cit., f. 27. 

* Ion M. Dinu, Figuri de dascăli argeşeni, Complexul Muzeal Goleşti, 
1991, p. 349. 

* 1dem. 

anul şcolar 1923-1924 — cu clasele I, II, III, IV bugetare 
şi clasele V, VI, VII extrabugetare, iar începând cu anul 
şcolar 1924-1925, toate clasele au devenit bugetare”. Ca 
urmare a completării claselor, a crescut şi numărul elevi- 
lor, de la 127 în primul an la 287 în următorul şi la 330 în 
cel de-al treilea. Şcoala a fost încadrată cu un colectiv de 
cadre didactice, cunoscuţi pentru activitatea lor profesio- 
nală şi culturală. Printre aceştia se aflau: N. Brânzeu, |. 
Boerescu, V. Vestemian, C. Sevastos, Smaranda Bikiş, |. 
Gavriliu, D. Ghimpa, Fr. Cheresteni, E. Lehrer, N. lones- 
cu, A. Georgescu, E. Lambru, Polixenia Ghimpa, Con- 
stanţa Fostiropol?. 














5 ep SEE a 2 i = 





Clădirea actuală a Colegiului Naţional „Zinca Golescu” 
ctitorită în anul 1925, de arhitectul |. Facler 


Dintr-o adresă a comitetului şcolar către prefectul ju- 
dețului, din 3 octombrie 1922, aflăm că şcoala funcţiona 
într-un local necorespunzător, „casele Buzoianu din str. 
I.C. Brătianu nr. 64”. Se solicită sprijin pentru construirea 
unui edificiu şcolar propriu şi a unui internat”. Sprijinul 
material pentru construirea şcolii a venit din partea soţilor 
Mihail şi Sevastiţa Vasilescu. Aceasta din urmă lasă prin 
testamentul autentificat la Tribunalul judeţului Argeş, sub 
numărul 1.330 din 31 mai 1921, Ministerului Instrucțiunii 
Publice: „casele mele din Piteşti, str. Egalităţii nr. 88; 
moşia mea Vlăşcuţa, Burdea, comuna Hârseşti, județul 
Argeş; suma de 69.000 lei”. Donează toate aceste bunuri 
cu rugămintea ca pe locul caselor din Piteşti „să se facă 
un local de şcoală propriu pentru fete”, care să poarte 
numele Mihail şi Sevastiţa Vasilescu”!%. 

Ministerul Instrucțiunii Publice aprobă începerea con- 
struirii localului, care este dat prin licitaţie să fie executat 
de antrepriza Duratti şi Luigi Banfi din Piteşti. Construc- 
ţia liceului, după planurile arhitectului I. Facler s-a reali- 
zat în mai multe etape. Prima etapă a început în 1925 şi s- 
a finalizat în 1928. Anul şcolar 1928-1929 marchează în- 
ceputul funcționării liceului în noul local, un eveniment 
cu adevărat important în istoria municipiului Piteşti. 

(va urma) 





?D.J.A.N., dos. cit., f. 2. 

3 Cecilia Petrescu, Emil Răcilă, op. cit., p. 26. 

*DJ.A.N., fond Liceul „Zinca Golescu” Piteşti, dosr 5/1922-1923, f. 1. 
10D.J.A.N., dosar 83/1943, f. 28. 

Un sfârşit previzibil 


Pe măsură ce timpul trecea, misiunea Securităţii de a-i 
lichida pe „haiduci” devenea tot mai presantă în ochii au- 
torităților care îşi pierduseră răbdarea. Ne aflăm la înce- 
putul anului 1958 când Gheorghe Gheorghiu-Dej îşi 
propusese un obiectiv aparent imposibil: să scoată armata 
sovietică din ţară. Prezenţa acesteia în număr foarte mare, 
justificată printr-o hotărâre a Congresului de pace de la 
Paris (1947), aducea grave prejudicii independenței ţării. 
Poziţia faţă de evenimentele din toamna anului 1956 de la 
Budapesta asigurase comuniştilor români un loc pe podi- 
um în competiţia dintre țările lagărului comunist vizavi 
de aprecierile Moscovei. Cu toate acestea, Gheorghe 
Gheorghiu-Dej avea nevoie de o garanție în plus că deți- 
nea un control total asupra poporului şi din această nece- 
sitate trebuiau urgent lichidate focarele de rezistență 
anticomunistă. 





Toma şi Petre Arnăuţoiu după ce au fost capturați de Securitate 


Acţiunea de lichidare a elitei politice şi culturale in- 
terbelice se desfăşura cu succes atât la Canalul Dunăre — 
Marea Neagră (sugerat de altfel de însuşi Stalin lui Dej ca 
metodă sigură de exterminare), cât şi în închisorile comu- 
niste de la Piteşti, Rm. Sărat, Jilava, Sighet şi Aiud. În 
acest context, acțiunea celor două grupuri din Argeş, cel 
al fraţilor Arnăuţoiu şi cel condus de colonelul în rezervă 
Gheorghe Arsenescu devenise nu numai o sfidare la adre- 
sa Securităţii, dar şi un impediment serios în efortul de a 
convinge stăpânul de la Răsărit de controlul deplin al so- 
cietății româneşti. 

Mii de securişti în uniforme sau deghizați au împânzit 
pădurile de la poalele Munţilor Făgăraş încercând cu dis- 
perare să lichideze cu orice preț o mână de oameni care 
aveau curajul să înfrunte nu doar o armată, ci un întreg 
sistem. S-a folosit până şi aviația, doar-doar vor fi captu- 
rați mai repede „criminalii”. Culmea este că aceştia con- 
viețuiau, după cum o să vedem, chiar sub ochii lor. 
Rezistenţa lor îndelungată s-a bizuit în special pe sprijinul 
şi solidaritatea cetăţenilor. Când acestea s-au şubrezit, au 
fost capturați. Securitatea a sesizat acest lucru şi presiuni- 
le făcute asupra sătenilor, în special a celor din Nucşoara, 

deveniseră insuportabile. Ţăranii ştiau că orice gest făcut 
în favoarea fugarilor însemna ani grei de închisoare, dacă 
nu condamnarea la moarte. Pe de altă parte, erau amenin- 
ţările venite din partea celor fugiți în munte, încât starea 
aceasta de tensiune determina apariţia germenilor trădării. 
De altfel, Toma Arnăuţoiu, liderul grupului, ţinea într-un 
carneţel evidenţa ajutorului primit de la concetăţeni până 
la nivelul unui pachet de ţigări. Aceasta din dorinţa since- 
ră ca mai târziu să-i poată răsplăti. Greşeală fatală (nu 
singura) întrucât acel carneţel a încăput în mâinile Securi- 
tăţii şi toţi cei menţionaţi au făcut ani grei de închisoare. 
Practic, la final, mai mult de jumătate din bărbaţii Nuc- 
şoarei au înfundat puşcăriile! Aşa se explică faptul că la o 
cercetare făcută în anii '90, fiind sub influenţa celor rela- 
tate în presă sau lucrări de specialitate referitoare la gru- 
pul Arnăuţoiu, am rămas surprins de răceala cu care 
vorbeau sătenii despre acest episod de istorie locală. 





Titu şi Maria Jubleanu, împreună cu fiica lor 
Matilda şi fiul lor Constantin (Tică) 


De altfel, însăşi membrii grupului erau din ce în ce 
mai derutaţi de lipsa de sprijin şi de faptul că un eşec al 
acțiunii lor devenea din ce în ce mai previzibil. Apelurile 
americanilor de revoltă şi rezistență erau din ce în ce mai 
slabe, deoarece URSS le cedase în cele din urmă Grecia 
şi nu mai era nevoie de crearea unei presiuni asupra aces- 
tora prin activarea grupurilor de rezistenţă din țările blo- 
cului comunist, recent creat. Acest fapt a creat o stare de 

tensiune maximă în interiorul grupului. Frica de plutonul 
de execuţie întinsese la maximum nervii şi aşa slăbiți de 
privaţiunile pe care erau siliți să le facă față. 

Liderii grupului, fraţii Arnăuţoiu, au început să-şi 
pregătească o situație cât de cât acceptabilă în cazul în 
care ar fi fost prinşi. Urmăreau, în primul rând, să nu se 
mai comită crime şi să fie eliminaţi, pe cât posibil din 
grup legionarii, care erau primii vizaţi de Securitate. 
Această frică de moarte, descurajare şi nu în ultimul rând, 
un puternic sentiment de frustrare se vedeau cel mai bine 
în comportamentul lui lon Marinescu, fost legionar, stu- 
dent la medicină care începuse să tragă în toţi cei ce îi ie- 
şeau în cale. Într-un fel motivat, pentru că numărul 
ofițerilor D.G.S.P. deghizați în ciobani, călugări, turişti 
sau lucrători forestieri era foarte mare. Pe de altă parte, 
muniţia de război trebuia drămuită cu grijă, fiind din ce în 
ce mai puţină. În acest context, se pare, că fraţii Arnăuţo- 
iu s-au vorbit şi cu ceilalți membri ai grupului ucigându-l 
cu topoarele. Frica de moarte îi scosese din minţi! 

Curând după căderea grupului Arsenescu, în primăva- 
ra anului 1950, grupul Arnăuţoiu s-a mai divizat o dată. 
Titu şi Maria Jubleanu, soț şi soție, Tică Jubleanu -— fiul 
lor şi lon Marinescu au format un grup, condus de ulti- 
mul. Erau foarte agresivi. Nu după mult timp, au fost des- 
coperiţi. În urma schimbului de focuri, Maria Jubleanu a 
fost împuşcată mortal. Titu Jubleanu a fost arestat. Fiul 
lor, Tică Jubleanu şi Ion Marinescu au reuşit să fugă, 
alăturându-se grupului condus de Toma Arnăuţoiu. În 
afară de fraţii Arnăuţoiu, mai făceau parte din grup Titi 
Mămăligă şi Maria Plop, care trăia cu Toma Arnăuţoiu. 
Ei s-au stabilit la marginea satului Poienărei, într-un loc 
denumit „Râpele cu brazi”, în apropierea casei preotului 
Ion Constantinescu. Acesta acceptase să-i ajute cu o sin- 
gură condiţie: în cazul când ar fi fost prinşi, să se sinuci- 
dă. De altfel, ei aveau otravă în permanență asupra lor. În 
această zonă au stat ascunşi timp de peste 7 ani. În anul 
1956, Maria Plop a născut o fetiţă, numită loana-Raluca. 
Ceea ce n-au reuşit miile de securişti, a reuşit trădarea. La 
20 mai 1958, fraţii Arnăuţoiu au fost arestaţi. Ei au fost 
invitaţi la o petrecere, unde Grigore Poenăreanu, care fă- 
cuse şi el parte din mişcare, devenit între timp agent al 
Securităţii, le-a dat o băutură alcoolică în care fusese pus 
un drog puternic. Toma Arnăuţoiu a reuşit să fugă în pri- 
mă instanță, după care a fost prins. Maria Plop s-a predat 
împreună cu fiica ei. Tică Jubleanu a reuşit să ajungă la 
bordeiul unde stăteau ascunşi şi, fiind înconjurat de trupe, 
a detonat explozibilul aflat acolo, sărind în aer. Au urmat 
măsuri dure şi represalii. Au fost arestate, judecate şi 
condamnate zeci de familii acuzate a fi avut legături cu 
rebelii. Toma Arnăuţoiu îi notase într-un carneţel pe toţi 
cei care l-au ajutat în toată această perioadă. Spera ca, în 
viitor, când regimul comunist va cădea, să-i răsplătească 
pe toţi aceştia. După arestarea sa, carneţelul a ajuns pe 
mâna Securității. 

Procesul fraţilor Arnăuţoiu a avut loc în anul 1959. 
„Tribunalul poporului” i-a judecat şi condamnat la moar- 
te, fiind executaţi în închisoarea Jilava. Au mai fost exe- 
cutaţi, pentru vina de a le fi oferit ajutor, preoţii lon 
Constantin şi Nicolae Andreescu din Poienărei, lon 

Drăgoi — preot în Nucşoara, ţăranii Nicolae Băşoiu, 
Constantin Popescu, lon Săndoiu, Nicolae Sorescu şi 
Gheorghe 'Tomeci, precum şi învățătorii Alexandru 
Moldoveanu, Nicolae Niţu şi Gheorghe Popescu. 








Ascunzătoarea familiei Jubleanu 


Maria Plop a fost condamnată la închisoare pe viaţă şi 
a murit în temniţă. Raluca-loana a fost înfiată de celebrul 
violonist lon Voicu. Alte persoane ca: Nicolae Vasilescu, 
Ion Dumitrescu, Ilie Dragomirescu şi lon Grigore au pri- 
mit ani grei de închisoare pentru aceleaşi acuzaţii. Proce- 
sul colonelului Arsenescu a avut loc la doi ani de la 
prinderea sa. A fost condamnat la moarte şi executat la 29 
mai 1962. Soţia sa, Maria, şi tatăl său, Gheorghe, au fost, 
de asemenea, judecaţi şi condamnaţi la 10 şi, respectiv, 
15 ani de închisoare. 





Maria Plop şi fiica ei loana 
în închisoarea de la Piteşti 

Consideraţii istorice privind Regimentul 4 
Dorobanți „ARGEŞ” 


Motto: Priveşte, copile, cum trec veteranii/ În şiruri tăcute, 
bătrâni luptători!/ Se duc. Se topesc! Şi-o dată cu anii/ Dispar 
în neant, anonimi călători./Priveşte-i trecând, resemnaţi, spre 
vecie,/ Păşind maiestuos, ca lumea să-i ştie/Că ei n-au cerșilt, 
nu s-au plâns, n-au crâcnit!/Au luptat, au muncit, au tăcut... şi- 
au murit! (col. dr. Gheorghe Lăcătuşu) 


Am considerat că prin redactarea acestui material, pu- 
blicul cititor poate afla lucruri interesante despre modul 
în care România şi-a organizat apărarea politico-militară 
în vederea realizării independenţei de stat. În acest sens 
voi evoca în paginile acestui articol câteva consideraţii 
istorice privind înființarea Regimentului 4 Dorobanţi 
„ARGEŞ” în Municipiul Piteşti. Primele menţiuni privind 
Regimentul 4 Dorobanţi „ARGEŞ” se regăsesc începând 
cu anul 1872, când prin „Legea de organizare a armatei”, 
promulgată prin Decretul nr. 1064 din 1 iulie s-au înfiin- 
ţat, în cadrul regimentelor 2 şi 4 Dorobanţi, batalioanele 
„Argeş” şi, respectiv, „Muscel”. Astfel, la data de 1 ianu- 
arie 1877, la Piteşti s-a înființat Regimentul 4 Dorobanţi 
compus din două batalioane: Batalionul „Argeş” şi Bata- 
lionul “Muscel”, având ca teritoriu de recrutare judeţele 
Argeş şi Muscel. Fiecare batalion era compus din patru 
companii, iar reşedinţa lor era la Piteşti (Batalionul „Ar- 
seş”) şi Câmpulung (Batalionul „Muscel”). 

Începând cu primul an de existență a Regimentului, 
acesta participă la războiul pentru cucerirea independenței 
de stat a României. În acest sens, menţionăm că armata 
română a fost mobilizată oficial prin Înaltul Decret nr. 787 
din 6 aprilie 1877, însă situaţia de la sud de Dunăre şi înră- 
utăţirea relațiilor cu Turcia au făcut ca, încă din data de 5 
aprilie 1877, Regimentul 4 Dorobanţi să primească ordinul 
de deplasare spre Dunăre, ajungând la Calafat în 21 aprilie. 
De asemenea, în luna iulie, în prezenţa Principelui Carol, 
Regimentul 4 Dorobanţi a primit drapelul de luptă. În peri- 
oada Războiului de Independenţă, Regimentul avea la data 
de 5 aprilie 1877 un număr de 1.050 de ostaşi. Pe data de 
21 aprilie 1877 ajunge în preajma oraşului Calafat unde 
este inclus în divizia comandată de colonelul Cerkez. Un 
alt aspect menționat în lucrarea citată, este precizarea datei 
de 17 aprilie când Domnitorul Carol a încredințat drapelul 
de luptă comandantului, urând ostaşilor: Vă încredințez 
acest drapel, apărați-l dar cu onoarea şi viaţa voastră. La 
5 noiembrie, Regimentul poartă lupte pentru cucerirea ce- 
tății turceşti Rahova, care au durat până pe data de 9 no- 
iembrie, când turcii au părăsit oraşul Rahova, retrăgându- 
se spre Vidin. Ulterior, Regimentul 4 Dorobanţi (la 12 ia- 
nuarie 1878) duce lupte în jurul Vidinului. În 24 ianuarie 
1878, oştile turceşti au solicitat încheierea unui armistițiu, 
astfel că pe la mijlocul lunii februarie reduta Vidin s-a pre- 
dat. Regimentul, la 23 februarie a primit ordin de a se în- 
toarce în ţară, războiul fiind încheiat. La 1 august 1878, 
Regimentul a fost demobilizat. 

În anul 1880, la 1 iunie, prin Înaltul Decret nr. 1.459, 
Batalionul „Muscel” a fost transformat în Regimentul 30 
Dorobanţi, iar Batalionul „Argeş” — în Regimentul 4 Do- 
robanţi „Argeş”. Urmează o nouă perioadă în existenţa 
Regimentului, cuprinsă între anii 1878 şi 1916, când osta- 
şii care alcătuiau acest regiment au dat dovadă de aceeaşi 
abnegaţie şi cinste în acțiunile întreprinse. În acest sens se 
cuvine să menționăm participarea la 10 mai 1906, la săr- 
bătorirea a 40 de ani de domnie a M.S. Regelui Carol I, 
când a fost trimis la Bucureşti, la manifestările organizate 
cu această ocazie, drapelul Regimentului alături de o gar- 
dă şi de veterani din Războiul de Independenţă, M.S. Re- 
gele Carol I decorându-l cu „Medalia jubiliară Carol 1”. 
Anul 1913 este caracterizat de un nou conflict în zonă, la 
23 iunie fiind decretată mobilizarea, astfel că Regimentul 
la 9 iulie a intrat în luptă cu bulgarii, care însă nu a durat 
mult, întrucât bulgarii au solicitat încheierea păcii. Astfel, 
la data de 25 august, Regimentul a revenit în cazarmă. La 
27 septembrie 1914, încetează din viață, M.S. Regele Ca- 
rol I. Astfel, la 30 septembrie, Regimentul 4 Dorobanţi 
„Argeş” pleacă cu drapelul şi muzica la Curtea de Argeş 
unde participă la ceremonia de înmormântare a M.S. Re- 
gelui Carol |. 

În anul 1914 se declanşează Primul Război Mondial 
purtat între marile alianţe militare, respectiv Puterile Cen- 
trale şi Antanta, care va cuprinde şi România. După o pe- 
rioadă de doi ani de neutralitate, în vara anului 1916, 
România declară război pentru eliberarea provinciilor is- 
torice româneşti de sub monarhia dualistă austro-ungară, 
fiind decretată în seara zilei de 14/27 august 1916 mobili- 
zarea, ocazie cu care s-a trimis la Viena declarația de răz- 
boi a României. Cu această ocazie, Regimentul 4 
Dorobanţi „Argeş” va purta lupte la Bethlen şi Calbor, 
Cincu Mare, Predeluş, muntele Ştevia, Ionești, Breaza, 
Schitu Tarniţa. La 16 ianuarie 1917, M.S. Regele a trecut 
în revistă Regimentul, mulţumind pentru curajul dovedit 
în luptă, acordând decoraţii ofiţerilor şi soldaților. Ulteri- 
or, la data de 16 februarie, Regimentul a pornit în marş 
către satul Mărăşti, cu un efectiv refăcut, respectiv 70 de 
ofiţeri şi 1.662 trupă. Ei vor desfăşura lupte la Mărăşti, la 
Dealul Poiana Calului, la Dealul Porcului. 

La 24 ianuarie 1918, este organizat un spectacol de că- 
tre soldaţii Regimentul 4 Dorobanţi „Argeş” la poalele 
Momâii, la care a participat şi Regina, foarte apreciat de 
către comandaţii militari participanți. Vor fi reluate luptele 
la 17 februarie 1918, când a fost denunţat armistițiul înche- 
iat, iar la data de 24 februarie, Regimentul trece Prutul în 
Basarabia. Este menționat faptul că, la Chişinău Sfatul Ţă- 
rii hotărâse în 27 martie 1918 unirea Basarabiei cu Patria- 
Mamă. Ulterior, Regimentul participă la asigurarea ordinii 
împotriva jafurilor. În 29 octombrie 1918, la ora 13, vor 

înceta ostilitățile, iar în 13 noiembrie, drapelul însoţit de o 
gardă şi un ofiţer va pleca la Bucureşti pentru ca împreună 
cu toate drapele regimentelor şi cu puţine trupe să intre în 
ziua de 18 noiembrie în Bucureşti împreună cu M.S. Rege- 
le. Pe la mijlocul lunii decembrie 1918, Regimentul se va 
retrage la garnizoana de pace de la Piteşti. 

Urmează perioada interbelică în care regimentul va 
mai avea de întreprins acțiuni, amintind aici deplasarea în 
anul 1919 la garnizoana Bucureşti, iar la 25 februarie 
1920 va pleca din Bucureşti în Basarabia. În 1922, pe 15 
septembrie, Regimentul va primi ordinul de a se retrage 
la Piteşti. Ulterior, în 1923, 1924 şi 1925 Regimentul 4 
„Argeş” va fi încadrat cu efective de pace, fiind organizat 
pe trei batalioane de infanterie, o companie de mitraliere 
şi alta de specialităţi, fiind asigurată instruirea efectivelor. 
Vor interveni modificări în anul 1923 în denumirea Re- 
gimentului: se va numi Regimentul 4 Dorobanţi „Argeş”, 
potrivit Decretului regal nr. 1.778 din 23 mai 1932. La 27 
iunie 1940, prin Înaltul Decret nr. 2.135 din 27 iunie 
1940, întreaga armată română a fost mobilizată — Regi- 
mentul 4 Dorobanţi „Argeş”, prin ordinea de bătaie de 
mobilizare a fost constituit pe 4 batalioane. 

În perioada 28 iunie 1940, ziua cedării Basarabiei că- 
tre Uniunea Sovietică, şi 3 iulie 1940, regimentul va par- 
ticipa la asigurarea siguranţei evacuării trupelor române şi 
a populaţiei civile care se refugia din Basarabia, urmând 
ca după 3 iulie 1940, când a fost stabilită noua frontieră 
cu Uniunea Sovietică, Batalioanele II şi IV, să se retragă 
în ordine, la vest de Prut, fără a exista evenimente deose- 
bite între ostaşii români şi trupele sovietice. Regimentul 
va rămâne dislocat temporar în Garnizoana Bucureşti pâ- 
nă în iulie 1941, când va reveni la Piteşti, urmând ca la 17 
iulie 1941, se fie din nou mobilizate trupele, Regimentul 
dispunând la acel moment de trupă (3.022), cai (897), tră- 
suri (257), arme (2.381), pistoale mitralieră (118), mitra- 
liere (48), revolver (719) şi aruncătoare de mine (36). 
Între 6 iulie 1941 şi 9 iulie 1941, Regimentul 4 „Argeş”, 
partea sedentară, va fi redislocat la Piteşti, urmând ca pe 
11 iulie 1941 să fie ordonată mobilizarea întregului efec- 
tiv al Regimentului. Regimentul va fi îmbarcat pentru dis- 
locarea spre zona de operaţii începând cu noaptea de 
17 spre 18 iulie 1941, în dimineaţa de 22 iulie 1941 Re- 
gimentul 4 „Argeş” trecând Prutul, iar în 4 august 1941 
va da primele lupte cu armata sovietică. Urmează o peri- 
oadă de foc pentru ostaşii argeşeni care şi-au adus tributul 
lor la luptele împotriva sovieticilor, până în seara zilei de 
23 august 1944, când, în urma proclamaţiei Regelui Mi- 
hai privind încetarea stării de război cu Rusia sovietică, 
unităţile armatei române vor trebui să facă faţă unei situa- 
ţii paradoxale, pe de o parte vor fi nevoite să întoarcă ar- 
mele împotriva fostului aliat, iar pe de altă parte vor lupta 
cu sovieticii, în această situație fiind şi Regimentul 4 Do- 
robanţi. În timpul luptelor din perioada aprilie-august 
1944, regimentul a suferit pierderi însemnate: 449 militari 
morţi, 1311 răniţi, 963 dispăruți. 

Regimentul 4 Dorobanţi va trece în 25 octombrie 
1944 frontiera în Ungaria, unde va desfăşura acțiuni ope- 
rative cum au fost cele legate de lărgirea capului de pod 
de pe Tisa în noiembrie 1944, iar în luna decembrie 1944 
va participa la ultima acţiune de amploare pe teritoriul 
ungar. În perioada 11-22 ianuarie 1945, regimentul va 

invitați in paginile revistei 


acționa pe teritoriul Cehoslovaciei. Cu ocazia luptelor 
duse pentru fiecare palmă de pământ, pentru fiecare loca- 
litate unde au avut loc acţiuni militare, au pierit în acele 
lupte o parte din ofițerii regimentului, de la comandantul 
regimentului, la cei de batalioane şi companii. 

Sfârşitul războiului va găsi Regimentul 4 Dorobanţi în 
pădurea de lângă satul Ticgai, fiind construită şi o troiță 
în memoria eroilor regimentului căzuți în luptă, aceasta 
fiind sfinţită la 8 iunie 1945, ziua în care regimentul arge- 
şean va primi ordinul de întoarcere acasă, sosind la Piteşti 
pe 19 august. Cu ocazia sosirii la Piteşti a fost organizată 
o defilare în faţa comandantului Divizei a I-a de voluntari 
români „Horea, Cloşca şi Crişan”, a comandantului Gar- 
nizoanei Piteşti şi a unui număr mare de piteşteni, ocazie 
cu care în grădina publică oficialităţile oraşului şi judeţu- 
lui au adresat cuvinte de laudă ostaşilor argeşeni reveniți 
acasă. În acest sens se cuvine să menţionăm faptul că, 
drept răsplată a eroismului ostaşilor argeşeni, drapelul 
regimentului a fost decorat cu cea mai înaltă distincţie 
militară de război, Ordinul Mihai Viteazul. La 15 iunie 
1946, Regimentul 4 Dorobanţi a fost desființat, ca urmare 
a reorganizării armatei, prin Ordinul Cabinetului minis- 
trului nr. 20.057 din 9 aprilie 1946. 

În încheiere, aş vrea să aduc în atenţia celor care vor 
avea plăcerea şi curiozitatea să lectureze datele prezentate 
o succintă trecere în revistă a faptelor de arme ale tineri- 
lor din comuna Bradurile, în Campania din 1941-1945, în 
special a celor încorporaţi în cadrul Regimentului 4 Do- 
robanţi „Argeş”, actualmente se numeşte Bradu, județul 
Argeş, localitate unde mi-am petrecut copilăria şi adoles- 
cenţa. Consider că menţionarea celor câteva date despre 
faptele lor de arme poate fi considerat ca un gest modest 
din partea subsemnatului de a scoate din uitare oameni şi 
fapte, aşa cum pe bună dreptate autorii lucrării citate au 
menționat. În Campania din perioada 1941-1945, Regi- 
mentul 4 Dorobanţi „Argeş”” a avut încorporat 61 de ti- 
neri (cinci ofițeri, cinci subofiţeri, 51 trupă) din rândul 
tinerilor din comuna Bradurile. Bilanţul campaniei pentru 
dorobanţii brădeni se prezenta astfel: zece voluntari pe 
trei ani, 23 de răniți în zona de operaţii, cinci morți pe 
front, trei dispăruţi, 16 decoraţi. Trei dintre dorobanţii 
brădeni au primit pentru faptele de arme cea mai înaltă 
distincție acordată trupei, Medalia Virtutea Militară (ca- 
poralul Anghelescu Ruset Alexandru, sergentul Nae Gh. 
Gheorghe şi sergentul Negoi Badea Marin). De remarcat 
că din rândul tinerilor din comuna Bradurile, în Regimen- 
tul 4 Dorobanţi „Argeş” au fost şi câțiva ofiţeri, printre 
care amintim, Cpt. Adm.(a) Zamfir M. Teodor, Lt. rez. 
Dinescu I. Vasile (învăţător), Lt. rez. Anghelescu I. Marin 
(învăţător), Lt. rez. Popa D. Paraschiv (învăţător), SIt. 
Adm. Şerb R. Gheorghe (învăţător). 

Curiozităţi istorice despre Piteşti 


„ în 1834 se efectuau săpături pentru descoperirea 
unei comori de pe teritoriul Piteştiului? 


„„. pentru anii 1841, 1842, 1845, 1846, 1848, 1849, 
1850, 1851, 1852, 1853, 1854, 1855 nu s-a păstrat niciun 
dosar la Arhivele Statului Piteşti din fondul Primăriei Pi- 
teşti? O parte a arhivelor oraşului a fost arsă în vremea 
ocupaţiei germane dintre 1916-1918, în timpul Primului 
Război Mondial. 

Mircea cel Bătrân — domnitor al Țării Românești 
(1386-1418) 


... la 24 august 1870 au fost împroprietăriți 257 de ţă- 
rani din Piteşti pe baza Legii rurale din 1864 din timpul 
domniei lui Alexandru loan Cuza? Dintre aceştia, şase 
aveau câte patru boi, 160 aveau câte doi boi şi 91 de ţă- 
rani nu aveau vite de muncă!. (Se ştie că împroprietărirea 
foştilor clăcaşi s-a făcut în funcție de numărul vitelor de 
muncă). Stabilirea terenurilor pentru fiecare cătun a fost 
făcută de un inginer la 25 noiembrie 1870 — era o suprafa- 
ță de 776 de pogoane, 22 de prăjini şi 19 stânjeni. Pentru 
această suprafaţă trebuia să fie plătită o răscumpărare de 
197.800 de lei vechi, în obligaţiuni rurale, sumă ce a ridi- 
cat numeroase probleme de plată celor împroprietăriți”. 





! Arhivele Statului — filiala Piteşti, fond Primăria Piteşti, ds. 24/1879, 
f. 50. 
? Ibidem, f. 65. 

culese de prof. dr. Elena ȘTEFĂNICĂ 


. una dintre piteştencele celebre, despre care s-au 
păstrat mărturii scrise, a fost Ecaterina Racoviceanu 
Fulmen, născută în 1881, „una din puţinele şi valoroasele 
ziariste ale presei noastre contemporane” (1926)'? Aceas- 
ta este absolventă a Facultăţii de litere din Bucureşti şi în 
1905 a intrat în presă, scriind la celebrele ziare „Adevă- 
rul” şi “Dimineaţa”. A fost o membră activă în Sindicatul 
ziariştilor din Bucureşti şi în Societatea Scriitorilor. A 
editat cinci volume de literatură: „Scrisori de femei”, „În 
treacăt”, „Suprema mângâiere”, „Jurnalul unei surori de 
caritate”?. 


„. în 1889, medicul oraşului, Radu Ionescu, avea un 
salariu de 400 de lei, iar fiecare dintre cele trei moaşe 
comunale primea un salariu de 80 de lei? 


„.. în 1899, în România erau 71 de oraşe, în care locu- 
ia circa 18, 80% din populaţie? Cele mai mari oraşe erau: 
București, cu 276.178 de locuitori; laşi, cu 77.759 de lo- 
cuitori; Galaţi, cu 62.545 de locuitori; Brăila, cu 56.330 
de locuitori; Ploieşti, cu 45.107 de locuitori etc. Se obser- 
vă că Piteştiul, cu circa 15.000 de locuitori la vremea res- 
pective, nu se număra printre oraşele mari ale ţării la 
sfârşitul secolului al XIX-lea€. 


„ în 1910, „Piteştii”, un bisăptămânal ce apărea în 
Piteşti, publica la 12 septembrie, chiar în primul număr, 
un articol cu titlul Întru amintirea unui Piteştean ilustru? 
Autorul, anonim, realizează un portret memorabil al isto- 
ricului originar din Piteşti, Gh. lonescu-Gion. Se spune în 
articol: Gion a fost cel mai încântător conferenţiar pe ca- 
re l-a avut Ateneul Român din Bucureşti timp de ani înde- 
lungaţi. Vorba lui avea ceva elegant, mlădios, ales, aşa 
cum era şi înfăţişarea lui. Era o adevărată desfătare să 
ai prilejul de a asculta pe Gion vorbind, discutând ori 
rostind vreo cuvântare. Elevii lui îşi aduc aminte de el ca 
de un profesor ideal, tovarăşii lui de muncă îl cunoşteau 
ca pe un om superior; streinii (...) vedeau în Gion pe un 
om de inimă; învățații cei mai de frunte îl solicitau ca pe 
unul dintre ai lor!. Acelaşi autor enumeră şi câteva lu- 
crări ale istoricului: „Istoria Bucureştilor”, la care, se 
spune în articol, a lucrat cinci ani, „Portrete istorice”, 
„Basarabia” şi alte 30 de lucrări. 





5 Almanahul „Dicţionar al Presei din România şi al celei româneşti de 
pretutindeni ”, Imprimeria Fundaţiei culturale „Principele Carol”, Bucu- 
reşti, 1926, p. 147. 

“Ibidem. 

5 Arhivele Statului — filiala Piteşti, fond Primăria Piteşti, ds. 40/1889. 

* Bulei, lon, Atunci când veacul se năştea, Editura Eminescu, Bucureşti, 
1900, p. 68. 

7 Piteştii, 1910, anul |, nr. 1,p.1. 

